text:
KGAOLO 10
Kgoši e Hlwekiša Batho ba Yona Moyeng
1-3. Jesu o ile a dira’ng ge a be a hwetša gore tempele e šilafaditšwe?
JESU o be a hlompha tempele ya kua Jerusalema kudu ka gobane o be a tseba seo e se emelago. Tempele ye e be e dutše e le lefelo la borapedi bja therešo mo lefaseng ka nako e telele. Eupša borapedi bjoo—ke gore, borapedi bja Modimo yo mokgethwa e lego Jehofa—bo swanetše go ba bjo bo hlwekilego le bjo bo sekilego. Ka gona, anke o akanye kamoo Jesu a ilego a ikwa ka gona ge a be a fihla tempeleng ka Nisani 10, 33 C.E., gomme a hwetša gore e šilafaditšwe. Go be go direga’ng?—Bala Mateo 21:12, 13.
2 Ka Lapeng la Bantle kua tempeleng, barekiši ba megabaru le baananyi ba ditšhelete ba be ba ikhola ka barapedi bao ba bego ba tlišetša Jehofa dibego. * Jesu o ile a “raka bohle bao ba bego ba rekiša le go reka ka tempeleng, a menola ditafola tša baananyi ba tšhelete.” (Bapiša le Nehemia 13:7-9.) O ile a kgalemela o šoro banna bao ba nago le boithati ka ge ba be ba fetošitše ntlo ya Tatagwe “lewa la bahlakodi.” Ka go re’alo, Jesu o ile a bontšha gore o hlompha tempele le seo e se emelago. Borapedi bja Tatagwe bo be bo swanetše go bolokwa bo hlwekile!
3 Nywagakgolo ka morago, ka morago ga ge a beilwe go ba Kgoši Mesia, Jesu o ile a boela a hlwekiša tempele yeo e akaretšago bohle bao lehono ba nyakago go hlankela Jehofa ka tsela e amogelegago. O ile a hlwekiša tempele efe?
Go Hlwekiša “Barwa ba Lefi”
4, 5. (a) Balatedi ba Jesu ba tloditšwego ba ile ba hlwekišwa le go sekišwa bjang go tloga ka 1914 go fihla mathomong a 1919? (b) Na go hlwekišwa le go sekišwa ga batho ba Modimo go ile gwa felela mehleng yeo? Hlalosa.
4 Go etša ge re bone go Kgaolo 2 ka pukung ye, ka morago ga gore Jesu a bewe sedulong sa bogoši ka 1914, o ile a tla le Tatagwe go tlo hlahloba tempele ya moya, e lego tokišetšo ya borapedi bjo bo sekilego. * Ge ba e hlahlobile, Kgoši ye e ile ya bona gore Bakriste ba tloditšwego, e lego “barwa ba Lefi,” ba swanetše go hlwekišwa le go sekišwa. (Mal. 3:1-3) Go tloga ka 1914 go fihla mathomong a 1919, Mosekiši, e lego Jehofa, o ile a dumelela batho ba gagwe gore ba welwe ke diteko tše di fapafapanego le mathata ao a ilego a ba hlwekiša le go ba sekiša. Ka mo go thabišago, batlotšwa bao ba ile ba tšwa ditekong tšeo ba hlwekile, ba fagahletše go thekga Kgoši Mesia!
5 Na go hlwekišwa le go sekišwa ga batho ba Modimo go ile gwa felela mehleng yeo? Aowa. Go theoša le mehla ya bofelo, Jehofa o ile a diriša Kgoši Mesia go tšwela pele a thuša balatedi ba gagwe go hlweka e le gore ba ka dula ka tempeleng ya moya. Dikgaolong tše pedi tše di latelago, re tlo bona kamoo a ilego a ba hlwekiša ka gona boitshwarong le go dira dikaonefatšo tseleng yeo dilo di bego di dirwa ka yona ka phuthegong le ka mokgatlong. Lega go le bjalo, sa pele anke re ahlaahleng kamoo a ba hlwekišitšego ka gona moyeng. Ruri go matlafatša tumelo go nagana ka seo Jesu a se dirilego—ka ditsela tše di bonagalago le tšeo di sa bonagalego—go thuša balatedi ba gagwe go dula ba hlwekile moyeng.
“Ipolokeng le Hlwekile”
6. Ditaelo tšeo Jehofa a ilego a di nea Bajuda bao ba bego ba le bothopša di re thuša bjang go kwešiša seo se akaretšwago ke go hlweka moyeng?
6 Go hlweka moyeng ke’ng? Gore re kgone go araba potšišo ye, anke re ahlaahleng mantšu ao Jehofa a ilego a a botša Bajuda bao ba bego ba le bothopša ge ba be ba le kgauswi le go tloga Babilona lekgolong la botshelela la nywaga B.C.E. (Bala Jesaya 52:11.) Morero o mogolo wa gore mathopša ao a boele gae Jerusalema e be e le go yo aga tempele lefsa le go tsošološa borapedi bja therešo. (Esera 1:2-4) Jehofa o be a nyaka gore ge batho ba gagwe ba tloga Babilona ba šie mekgwa ka moka ya bodumedi bja moo. Ela hloko gore o ile a ba nea ditaelo tše tšeo di latelanago: “Le se kgwathe selo sa go se hlweke,” “tšwang go yona,” le “ipolokeng le hlwekile.” Borapedi bjo bo sekilego bja Jehofa ga se bja swanela go šilafatšwa ka borapedi bja maaka. Ka gona, re ka phetha ka go re’ng? Re ka phetha ka gore go hlweka moyeng go akaretša go phema dithuto le mekgwa ya bodumedi bja maaka.
7. Jesu o dirišitše mokero ofe go thuša balatedi ba gagwe go hlweka moyeng?
7 Nakwana ka morago ga gore a bewe go ba Kgoši, Jesu o ile a rulaganya mokero o bonagalago gabotse woo ka wona a thušitšego balatedi ba gagwe go hlweka moyeng. Mokero woo ke mohlanka yo a botegago le wa temogo, yoo Kriste a mo kgethilego ka 1919. (Mat. 24:45) Ngwageng woo, Barutwana ba Beibele ba be ba šetše ba itlhwekišitše dithutong tše dintši tša bodumedi bja maaka. Lega go le bjalo, ba be ba sa swanetšwe ke go hlwekišwa moyeng. A diriša mohlanka wa gagwe yo a botegago, ganyenyane-ganyenyane Kriste o ile a hlabišetša balatedi ba gagwe seetša mabapi le menyanya le mekgwa e fapafapanego yeo ba bego ba swanetše go e tlogela. (Die. 4:18) Anke re ahlaahleng mehlala e itšego.
Na Bakriste ba Swanetše go Keteka Keresemose?
8. Ke’ng seo Barutwana ba Beibele ba bego ba dutše ba se dumela ka Keresemose, eupša ke’ng seo ba bego ba sa se kwešiše gabotse?
8 Barutwana ba Beibele ba be ba dutše ba dumela gore Keresemose e tšwa boheiteneng le gore Jesu ga se a belegwa ka di-25 tša December. Makasine wa Zion’s Watch Tower wa December 1881 o itše: “Batho ba dimilione ba tlišitšwe ka kerekeng ba etšwa Boheiteneng. Eupša go fetoga ga bona e be e le ga molomo feela, ka gobane baruti ba boheitene e ile ya ba baruti ba bokriste gomme matšatši a maikhutšo a boheitene a bitšwa ka maina a bokriste—Keresemose ke le lengwe la matšatši ao.” Ka 1883, sehlogo sa Morokami seo se rego, “Jesu o Belegwe Neng?” se ile sa bontšha gore Jesu o belegwe mo e ka bago mathomong a October. * Eupša ka nako yeo Barutwana ba Beibele ba be ba sa kwešiše gabotse lebaka la gore ba kgaotše go keteka Keresemose. E ile ya tšwela pele go ketekwa gaešita le ke ditho tša lapa la Bethele ya Brooklyn. Lega go le bjalo, ka morago ga 1926 dilo di ile tša thoma go fetoga. Ka baka la’ng?
9. Barutwana ba Beibele ba ile ba lemoga’ng ka Keresemose?
9 Ka morago ga gore Barutwana ba Beibele ba lebeledišiše le go hlahlobišiša taba ye, ba ile ba lemoga gore setlogo sa Keresemose le mekgwa yeo e tswalanago le yona ge e le gabotse ga di hlomphe Modimo. Sehlogo seo se rego, “Setlogo sa Keresemose,” ka go The Golden Age ya December 14, 1927, se boletše gore Keresemose ke monyanya wa boheitene, ke letšatši la maipshino e bile e akaretša borapedi bja medimo ya diswantšho. Sehlogo seo se bontšhitše gabotse gore Kriste ga se a laela gore Keresemose e ketekwe gomme sa phetha ka go bolela ka go se pepetletše ka Keresemose gore: “Taba ya gore batho ba lefase gotee le Diabolo ba dumelelana ka gore e tšwele pele e ketekwa, ke lebaka le legolo le la makgaolakgang la gore bao ba ineetšego tirelong ya Jehofa ba se ke ba e keteka.” Ka gona ga go makatše ge lapa la Bethele le se la ka la keteka Keremose ka December ya ngwaga woo—le gona e ile ya se sa ketekwa gape!
10. (a) Keresemose e ile ya pepentšhwa bjang ka mo go tseneletšego ka December 1928? (Bona le lepokisi le le rego, “ Setlogo sa Keresemose le Morero wa Yona.”) (b) Batho ba Modimo ba ile ba lemošwa bjang ka matšatši a mangwe a maikhutšo le menyanya yeo ba swanetšego go e phema? (Bona lepokisi le le rego, “ Go Pepentšha Matšatši a Mangwe a Maikhutšo le Menyanya.”)
10 Ngwageng o latetšego, Barutwana ba Beibele ba ile ba kwa Keresemose e pepentšhwa ka mo go tseneletšego. Ka December 12, 1928, Ngwanabo rena Richard H. Barber, yo e bego e le setho sa ntlongkgolo, o ile a nea polelo radiong yeo e ilego ya pepentšha go se hlweke ga setlogo sa letšatši le. Batho ba Modimo ba ile ba arabela bjang tlhahlong e kwagalago yeo e tšwago ntlongkgolo? Ge Ngwanabo rena Charles Brandlein a gopola nakong ya ge yena le lapa la gabo ba kgaotša go keteka Keresemose, o itše: “Na go be go le thata gore re tlogele mekgwa yeo ya boheitene? Le gatee! . . . Go be go itshwanela le go hlobola seaparo se se šilafetšego ke moka wa se lahla.” Ngwanabo rena Henry A. Cantwell, yoo ka morago a ilego a ba molebeledi wa mosepedi, le yena o gopola ka gore: “Re be re thabetše gore re tlogela go dira selo se itšego e le go bontšha gore re rata Jehofa.” Balatedi ba Kriste ba botegago ba be ba ikemišeditše go dira diphetogo tše di nyakegago gomme ba se tšee karolo go ketekeng monyanya wo o tšwago borapeding bjo bo sa hlwekago. *—Joh. 15:19; 17:14.
11. Re ka bontšha bjang gore re thekga Kgoši Mesia?
11 Ruri Barutwana bao ba Beibele ba botegago ba re beetše mohlala o mobotse kudu! Ge re nagana ka mohlala wa bona, re swanetše go ipotšiša gore: ‘Ke lebelela bjang tlhahlo yeo e tšwago ntlongkgolo? Na ke e amogela ka diatla tše pedi gomme ka diriša seo ke ithutago sona?’ Go kwa ga rena go bontšha gore re thekga Kgoši Mesia, yoo a dirišago mohlanka yo a botegago go re nea dijo tša moya ka nako.—Dit. 16:4, 5.
Na Bakriste ba Swanetše go Diriša Sefapano?
12. Ka nywaga e mentši, Barutwana ba Beibele ba be ba lebelela bjang sefapano?
12 Ka nywaga e mentši, Barutwana ba Beibele ba be ba lebelela sefapano e le leswao le le amogelegago la Bokriste. Ba be ba dumela gabotse gore sefapano ga se sa swanela go rapelwa, ka gobane ba be ba kwešiša gore go rapela diswantšho go fošagetše. (1 Bakor. 10:14; 1 Joh. 5:21) Go tloga ka 1883, Morokami o ile wa bolela ka go lebanya gore “borapedi ka moka bja medimo ya diswantšho bo šišimiša Modimo.” Lega go le bjalo, mathomong Barutwana ba Beibele ba be ba sa bone bothata ka seo ba bego ba nagana gore ke tirišo ya maleba ya sefapano. Ka mohlala, ba be ba hloma dipetšhe tša sefapano se se nago le mphapahlogo e le go ba hlaola. Ba be ba di lebelela e le leswao la gore ge ba ka botega go fihla lehung, ba be ba tla hwetša mphapahlogo wa bophelo. Go thoma ka 1891, petšhe ya sefapano seo se nago le mphapahlogo e be e tšwelela letlakaleng la ka ntle la Morokami.
13. Balatedi ba Kriste ba ile ba hlabišetšwa seetša sefe ka go dirišwa ga sefapano? (Bona le lepokisi le le rego, “ Go Hlabišetšwa Seetša Ganyenyane-ganyenyane ka go Dirišwa ga Sefapano.”)
13 Barutwana ba Beibele ba be ba rata dipetšhe tše. Lega go le bjalo, go thoma mafelelong a bo-1920, balatedi ba Kriste ba ile ba hlabišetšwa seetša ganyenyane-ganyenyane mabapi le go dirišwa ga sefapano. Ge Ngwanabo rena Grant Suiter, yoo ka morago a ilego a ba setho sa Sehlopha se Bušago, a nagana ka kopano ya 1928 yeo e bego e swaretšwe kua Detroit, Michigan, U.S.A., o itše: “Kopanong yeo, ga se gwa fo bolelwa ka dipetšhe tša sefapano seo se nago le mphapahlogo e le tše di sa hlokagalego, eupša gape go boletšwe gore ga di amogelege.” Nywageng e mmalwa e latetšego, go ile gwa hlaba seetša se se oketšegilego. Go be go le molaleng gore sefapano ga se nyakege borapeding bjo bo sekilego le bjo bo hlwekilego moyeng.
14. Batho ba Modimo ba ile ba arabela bjang ge ba hwetša kwešišo e oketšegilego mabapi le sefapano?
14 Batho ba Modimo ba ile ba arabela bjang ge ba hwetša kwešišo e oketšegilego mabapi le sefapano? Na ba ile ba tšwela pele ba kgomaretše dipetšhe tša sefapano seo se nago le mphapahlogo tšeo ba bego ba di rata kudu? Lela Roberts, yo a hlanketšego Jehofa ka nako e telele, o gopola ka gore: “Ga se ra ba le bothata bja go tlogela go di diriša ge re be re lemoga seo di se emelago.” Kgaetšedi yo mongwe yo a botegago, e lego Ursula Serenco, o boletše maikwelo a ba bantši ka gore: “Re ile ra lemoga gore selo seo re bego re nagana gore se swantšhetša lehu la Morena wa rena le boineelo bja Bokriste ge e le gabotse e be e le leswao la boheitene. Ka go dumelelana le Diema 4:18, re ile ra leboga gore tsela e be e phadima kudu.” Balatedi ba Kriste ba botegago ba be ba sa nyake go tšea karolo mekgweng e šilafetšego ya bodumedi bja maaka!
15, 16. Re ka bontšha bjang gore re ikemišeditše go boloka malapa a lefaseng a tempele ya Jehofa ya moya a hlwekile?
15 Le rena re ikemišeditše go dira se se swanago lehono. Re lemoga gore Kriste o be a dutše a diriša mokero o bonagalago gabotse, e lego mohlanka wa gagwe yo a botegago le wa temogo, go thuša batho ba gagwe gore ba dule ba hlwekile moyeng. Ka baka leo, ge dijo tša moya tšeo re di hwetšago di re lemoša ka menyanya, mekgwa goba metlwae yeo e šilafaditšwego ke bodumedi bja maaka, re kwa temošo yeo ka go akgofa. Go etša bana babo rena le dikgaetšedi bao ba phetšego karolong ya mathomo ya go ba gona ga Kriste, re ikemišeditše go boloka malapa a lefaseng a tempele ya Jehofa ya moya a hlwekile.
16 Go theoša le mehla ya bofelo, Kriste gape o be a dutše a dira dilo tše dingwe gore a šireletše diphuthego tša batho ba Jehofa bathong bao ba ka ba šilafatšago moyeng. O dirile seo bjang? Anke re boneng.
Go Hlaola “ba Kgopo go ba Lokilego”
17, 18. Seswantšhong sa lokwa, ke’ng seo se bolelwago ke (a) go theošetšwa ga lokwa, (b) go “olela dihlapi tša mehuta ka moka,” (c) go kgobokeletša dihlapi tše botse ka dibjaneng le (d) go lahla dihlapi tšeo di bego di sa swanelege?
17 Kgoši Jesu Kriste o dula a beile leihlo diphuthego tša batho ba Modimo lefaseng ka bophara. Kriste le barongwa ba be ba dutše ba dira modiro wa go hlaola ka ditsela tšeo re ka se di kwešišego ka mo go feletšego. Jesu o hlalositše modiro wo seswantšhong sa gagwe sa mabapi le lokwa. (Bala Mateo 13:47-50.) Seswantšho se se ra go re’ng?
18 Go theošetša “lokwa . . . tlase lewatleng.” Lokwa le emela modiro wa go bolela ka Mmušo wo o dirwago lewatleng leo le swantšhetšwago ke batho lefaseng ka moka. “[Go] olela dihlapi tša mehuta ka moka.” Ditaba tše dibotse di gogela batho ba mehuta ka moka—bao ba gatago megato ya go ba Bakriste ba therešo gotee le ba bangwe ba bantši bao mathomong ba ka thabelago eupša ba se amogele borapedi bjo bo sekilego. * Go kgobokeletša “tše botse ka dibjaneng.” Batho ba dipelo tše dibotse ba kgobokeletšwa ka diphuthegong tšeo di swantšhwago le dibjana, moo ba ka hlankelago Jehofa ka tsela e hlwekilego. Go lahla dihlapi ‘tše di sa swanelegego.’ Go theoša le mehla ya bofelo, Kriste le barongwa ba be ba dutše ba hlaola “ba kgopo go ba lokilego.” * Ka baka leo, bao ba se nago dipelo tše dibotse—bao mohlomongwe ba sa nyakego go lahla ditumelo goba mekgwa e fošagetšego—ga se ba dumelelwa go šilafatša diphuthego. *
19. O ikwa bjang ka seo Kriste a bego a dutše a se dira go šireletša go hlweka ga batho ba Modimo le go sekega ga borapedi bja therešo?
19 Na ga se mo go kgothatšago go tseba gore Kgoši ya rena e lego Jesu Kriste, o šireletša balatedi ba gagwe? Le gona, na ga se mo go kgothatšago go tseba gore go fišegela ga gagwe borapedi bja therešo le go hufegela barapedi ba therešo, go sa dutše go swana le nakong ya ge a be a hlwekiša tempele lekgolong la pele la nywaga C.E.? Re leboga kudu gakaakang gore Kriste o be a dutše a šoma ka thata go šireletša go hlweka moyeng ga batho ba Modimo le go sekega ga borapedi bja therešo! Re ka bontšha gore re thekga Kgoši ye le Mmušo wa yona ka go phema bodumedi bja maaka ka mo go feletšego.
^ par. 2 Bajuda bao ba bego ba etetše Jerusalema ba be ba swanetše go diriša mohuta o itšego wa tšhelete go lefa lekgetho la ngwaga le ngwala la tempele, gomme baananyi ba tšhelete ba be ba ba lefiša tšhelete e oketšegilego gore ba kgone go ba nea yeo e nyakegago. Go oketša moo, baeng bao ba ka ba ba ile ba swanelwa ke go reka diphoofolo tša go dira dihlabelo. Jesu o ile a bitša barekiši bao gore ke “bahlakodi,” mohlomongwe ka gobane ba be ba lefiša batho tšhelete e ntši kudu bakeng sa ditirelo tša bona.
^ par. 4 Batho ba Jehofa mo lefaseng ba mo hlankela ka malapeng a lefaseng a tempele ya gagwe e kgolo ya moya.
^ par. 8 Sehlogo seo se ile sa bontšha gore letšatši la marega leo batho ba rego ke matswalo a Jesu “ga le sepedišane le pego ya badiši bao ba bego ba dula merakeng le mehlape ya bona.”—Luka 2:8.
^ par. 10 Lengwalong la gagwe la November 14, 1927, Ngwanabo rena Frederick W. Franz o ngwadile gore: “Re ka se keteke Keresemose lenyaga. Lapa la Bethele le kwane ka gore re se sa keteka Keresemose.” Dikgwedi tše sego kae ka morago, lengwalong la February 6, 1928, Ngwanabo rena Franz o ile a ngwala gore: “Ganyenyane-ganyenyane Morena o re hlwekiša diphošong tša mokgatlo wa Diabolo wa Babilona.”
^ par. 18 Ka mohlala, ela hloko gore ka 2013, go be go na le tlhora ya bagoeledi ba 7 965 954, mola batho ba 19 241 252 ba bile gona Segopotšong sa ngwaga le ngwaga sa lehu la Kriste.
^ par. 18 Go hlaolwa ga dihlapi tše botse go tše di sa swanelegego ga go swane le go kgethologanya dinku go dipudi. (Mat. 25:31-46) Go kgethologanywa ga dinku go dipudi, goba kahlolo ya mafelelo, go tla direga nakong ya masetlapelo a magolo. Pele nako yeo e fihla, bao ba swanago le dihlapi tše di sa swanelegego ba ka boela go Jehofa gomme ba kgobokeletšwa ka diphuthegong tšeo di swantšhwago le dibjana.—Mal. 3:7.
^ par. 18 Mafelelong, bao ba sa swanelegego ba tla lahlelwa leubeng la mollo ka tsela ya seswantšhetšo, e lego seo se bolelago gore ba tlo fedišwa.
Ithute ka mo go oketšegilego
Na o Tšeela Godimo Bohwa bja Rena bja Moya?
Go tseba le go tšeela godimo bohwa bja rena bja moya go ka go thuša gore o ikemišetše go dula o botegela Modimo.
Na o ‘Kwešiša Seo se Bolelwago ke Mangwalo’?
Ke’ng seo se bolelwago ke seswantšho sa Jesu sa mabapi le mobjadi yo a robalago, lokwa le morwa wa lehlaswa?


c: text/html

text:
Go Myemyela—Mpho Yeo o ka e Abelanago le ba Bangwe
GE MOTHO a go lebelela ka go myemyela, o arabela bjang? Ga go pelaelo gore le wena o a myemyela. Mohlomongwe le wena o ikwa o thabile. Go myemyela mo go tšwago pelong
Go myemyela mo go tšwago pelong go bontšha gore motho o na le maikwelo a mabotse a bjalo ka go thaba le go hlalala. Sehlogo se se lego ka makasineng wa Inthaneteng wa Observer wa Association for Psychological Science se bolela gore ke therešo gore “go bonagala re belegwa re kgona go myemyela.” Sehlogo seo se boletše gore gaešita le masea a kgona go “kwešiša ponagalo ya sefahlego gabotse kudu.” Gape sehlogo seo se itše: “Ga se feela gore batho ba kwešiša molaetša o mobotse wa ge motho a myemyela, eupša ba bile ba diriša kwešišo yeo go laola boitshwaro bja bona.”
Banyakišiši ba Yunibesithing ya Harvard ba ile ba dira nyakišišo ka tsela yeo batšofadi bao ba lwalago ba arabelago ka yona ge ba bona ponagalo ya sefahlego ya bahlokomedi ba bona ba tša maphelo. Banyakišiši bao ba boletše gore ge ponagalo ya sefahlego ya bahlokomedi “e be e bonagala e bontšha borutho, go ba le taba, go tshwenyega gotee le go ba kwela bohloko,” balwetši ba ile ba ikwa ba kgotsofetše gomme ba kaonefala mmeleng le maikwelong. Go be go direga se se fapanego ge ponagalo ya sefahlego ya bahlokomedi e be e bonagala e se na bogwera, gomme balwetši ba ikwa ba sa lokologe go ba le bona.
Ge o myemyela, le wena o ka ba o ikhola. Dinyakišišo di bontšha gore mehola ya go myemyela e akaretša go ikholofela ka mo go oketšegilego, go thaba le go ikwa o sa gateletšega. Go senya sefahlego go ka ba le mafelelo a sa kgahlišego ge go bapišwa le go myemyela.
GO MYEMYELA GA BA BANGWE “GO ILE GWA NKGOTHATŠA”
Magdalena, yo go boletšwego ka yena pejana, e be e le Hlatse ya Jehofa nakong ya Ntwa ya Bobedi ya Lefase. Yena le ba bangwe ba lapa labo ba ile ba romelwa kampeng ya tshwenyo ya Ravensbrück kua Jeremane ka ge ba be ba ganne go amogela dikgopolo tša Manazi. O itše: “Ka dinako tše dingwe bahlapetši ba be ba re thibela go boledišana le bagolegwa ba bangwe. Eupša ba be ba sa kgone go laola ponagalo ya rena ya sefahlego. Ke be ke kgothatšwa ke ge ke bona mma le ngwanešo ba myemyela moo le nna ke bego ke ikwa ke na le matla a go kgotlelela.”
Mohlomongwe o ikwa o palelwa ke go myemyela ka baka la dipelaelo tša bophelo. Lega go le bjalo, gopola gore tsela yeo o ikwago ka yona e bakwa ke tsela yeo o naganago ka yona. (Diema 15:15; Bafilipi 4:8, 9) Ka gona, le ge go ka ba go le thata, ke ka baka la’ng ge go kgonega o sa leke go nagana ka dilo tše dibotse le tše di thabišago? * Batho ba bantši ba thušitšwe ke go bala Beibele le go rapela gore ba dire sona seo. (Mateo 5:3; Bafilipi 4:6, 7) Ge e le gabotse, mantšu “thaba” le “hlalala” gotee le mantšu a mantši ao a nago le modu o swanago le wa ona, a tšwelela ka makga a makgolo ka Beibeleng! Ke ka baka la’ng o sa bale letlakala letee goba a mabedi a Beibele ka letšatši? Go tseba mang gore mohlomongwe le wena o ka ikhwetša o myemyela gantši?
Le gona, o se ke wa letela gore ba bangwe e be bona ba myemyelago pele. Myemyela; dira gore motho yo mongwe a thabe. Lebelela go myemyela ga gago ka tsela yeo go lego ka yona, e le mpho e tšwago go Modimo yeo e matlafatšago wena le batho bao ba go bonago o myemyela.
^ par. 8 Bona sehlogo se se rego, “Na o ‘Dula o le Monyanyeng’?” ka go Phafoga! ya November 2013.
Ithute ka mo go oketšegilego
Kamoo re ka Dulago re na le Pono e Botse
Ke ka baka la’ng ba bantši ba lwantšhana le pono e fošagetšego? Sehlogo se se bontšha kamoo re ka dirišago Beibele go re thuša go dula re na le pono e botse ka rena.

robotstxt: allowed

filter: keep


text:
Go Tšwela Pele le Bophelo ka Morago ga Tlhalo
“Ke ile ka ikwa eka ke wele legageng. Bophelo bja gago bo itshepelela gabotse, ke moka gateetee o šala o se sa na selo.”
—MARK, * yo a nago le ngwaga a hlalane le mosadi.
“Monna wa ka o be a ratana le kgarebe yeo e bego e lekana le morwedi wa rena. Ge re be re hlalana, ke ile ka ikwa ke imologile kgalefong ya gagwe e šoro, eupša gape ke be ke ikwa ke nyaditšwe e bile ke se sa na mohola.”
—EMMELINE, yo a nago le nywaga e 17 a hlalane le monna.
Batho ba bangwe ba hlalana ba na le kgopolo ya gore seo se tla kaonefatša maphelo a bona, mola ba bangwe ba nyaka go dula ba le lenyalong eupša ba sa kgone go dira gore balekane ba bona ba dule. Lega go le bjalo, mo e ka bago batho ka moka bao ba hlalago ba hwetša gore ka morago ba thatafalelwa ke bophelo kudu ka tsela yeo ba bego ba sa e letela. Ge e le gabotse, ge e ba o sa tšwa go hlala, o tla hwetša gore tlhalo ke se sengwe sa dilo tše dikgolo tšeo di bakago kgateletšego ya monagano seo o ka lebeletšanago le sona. Lega go le bjalo, e ka ba mo go holago kudu ge o ka ela hloko tše dingwe tša dikeletšo tša Beibele tše di šomago tšeo di ka go thušago gore o lebeletšane le ditlhohlo tša tlhalo ka katlego.
TLHOHLO 1: MAIKWELO A FOŠAGETŠEGO.
Kgateletšego yeo e bakwago ke mathata a tša ditšhelete, boikarabelo bja go godiša bana le go lewa ke bodutu e ka go fetša matla gomme maikwelo a bjalo ga a fo fela le semeetseng. Mohu Judith Wallerstein yo e bego e le setsebi sa tša monagano o ile a hwetša gore nywaga ka morago ga gore motho a hlale, ba bangwe ba sa ikwa ba radiilwe e bile ba lahlilwe, ba nagana gore “bophelo ga bo na toka, bo a nyamiša e bile bo leša bodutu.”
SEO O KA SE DIRAGO
Iphe nako ya go llela seo se go lahlegetšego. Go ka direga gore o gopole molekane wa gago yoo o sa dutšego o mo rata. Gaešita le ge lenyalo la lena le be le tletše ka mathata, o ka kwešwa bohloko ke gore ga se wa ka wa hwetša lethabo leo o bego o le letetše lenyalong. (Diema 5:18) O se ke wa tšhaba go ipeela “nako ya go lla.”—Mmoledi 3:1, 4.
Phema go ipea lekatana. Ka ge o tla nyaka gore o be noši bakeng sa gore o lle, ga se gabohlale gore o ipee lekatana ka nako e telele. (Diema 18:1) Bolela dilo tše di agago ge o na le bagwera ba gago, ka ge go dula o ngongorega ka molekane wa gago wa nakong e fetilego, gaešita le ge o na le lebaka le le kwagalago la gore o dire seo, go ka dira gore ba bangwe ba se sa go batamela. Nyaka thušo ya maleba go motho yo o mmotago ge o lebane le go dira diphetho tše bohlokwa ka morago ga gore o hlalane le molekane wa gago.
Hlokomela boemo bja gago bja tša maphelo. Kgateletšego yeo e bakwago ke tlhalo gantši e baka malwetši a bjalo ka madi a magolo le go opša ke hlogo o šoro. Eja gabotse, itšhudulle le go robala ka mo go lekanego.—Baefeso 5:29.
Tloša dilo tšeo di dirago gore o galefele molekane wa gago wa nakong e fetilego goba tšeo o sa di nyakego, eupša o boloke dipampiri tša bohlokwa. Ge e ba dinepe tša lena tša lenyalo di go kweša bohloko, o ka di bea ka lepokising gomme wa di bolokela bana ba gago.
Lwantšha maikwelo a fošagetšego. Olga, yo a hladilego monna wa gagwe yoo a ilego a hlotlola, o itše: “Ke be ke fela ke ipotšiša gore: ‘Ke’ng seo mosadi yoo a nago le sona seo nna ke se nago sona?’” Lega go le bjalo, Olga ka morago o ile a lemoga gore go nagana kudu ka dilo tše di fošagetšego go ka feleletša ka go ba le “moya o nyamilego.”—Diema 18:14.
Batho ba bantši ba hwetša gore go ngwala mabapi le kamoo ba ikwago ka gona go ba thuša gore ba hlaphogelwe le go laola menagano ya bona. Ge e ba o dira se, leka go nagana ka selo se sefsa seo se agago e le gore o tloše kgopolo e fošagetšego yeo o lwantšhanago le yona. (Baefeso 4:23) Ela hloko mehlala e mebedi:
Ya kgale: Ke molato wa ka ge molekane wa ka a se a botega.
E mpsha: Mafokodi a ka ga se a nea molekane wa ka lebaka la gore a se mpotegele.
Ya kgale: Ke sentše nywaga ya ka e kaonekaone le motho yo a fošagetšego.
E mpsha: Ke tla thaba kutšwanyana ge nka lebelela bokamosong go e na le go lebelela morago.
Hlokomologa dipolelo tšeo di kwešago bohloko. Bagwera le ba leloko bao ba nago le maikemišetšo a mabotse ba ka bolela dilo tšeo di kwešago bohloko goba gaešita le tšeo di fošagetšego ka wena tše bjalo ka: ‘E bile o be a sa go swanela’ goba ‘Modimo o hloile tlhalo.’ * Beibele e eletša gabotse ge e re: “O se šetše mantšu ka moka ao batho ba a bolelago, e le gore o se kwe ge mohlanka wa gago a go roga.” (Mmoledi 7:21) Martina, yo a nago le nywaga e mebedi a hlalane le molekane wa gagwe, o re: “Go e na le go lebiša tlhokomelo mantšung ao a kwešago bohloko, ke leka go lebelela dilo ka tsela yeo Modimo a di lebelelago ka yona. Menagano ya gagwe e phagametše ya rena.”—Jesaya 55:8, 9.
Rapela Modimo. O kgothaletša barapedi ba gagwe ka moka gore ba ‘lahlele dipelaelo tša bona ka moka go yena,’ kudukudu dinakong tša ge ba gateletšegile kudu.—1 Petro 5:7.
LEKA SE: Ngwala ditemana tša Beibele tšeo o hwetšago di go thuša gomme o di bee mafelong ao o tlago go di bona gantši. Ka ntle le mangwalo ao a šetšego a bontšhitšwe, batho ba bantši bao ba hlalanego ba ile ba holwa ke ditemana tše: Psalme 27:10; 34:18; Jesaya 41:10; le Baroma 8:38, 39.
TLHOHLO 2: TSWALANO YA GAGO LE MOLEKANE WA GAGO WA NAKONG E FETILEGO.
Juliana, yo a bilego lenyalong ka nywaga e 11, o re: “Ke ile ka lopa monna wa ka gore a dule. Lega go le bjalo, ka morago ga gore a sepele ke ile ka galefela yena gotee le mosadi yoo a bego a dula le yena.” Batho ba bantši bao ba hladilwego ba dula ba galefetše balekane ba bona ba nakong e fetilego kudu. Lega go le bjalo, mabakeng a mangwe ba ikhwetša ba gapeletšega go boledišana le balekane bao ka mehla, gantši ge e ba ba na le bana.
SEO O KA SE DIRAGO
Dula o dirišana gabotse le molekane wa gago wa nakong e fetilego. Lebiša šedi dilong tše bohlokwa gomme o bolele ka boripana le ka go lebanya. Ba bantši ba lemogile gore go diriša mokgwa wo go dira gore go be le khutšo.—Baroma 12:18.
Phema polelo e hlabago. Beibele e nea keletšo e šomago, kudukudu ge o ekwa eka o a hlaselwa, ge e re: “Mang le mang yo a ikhomolelago o bohlalehlale, gomme motho wa temogo o na le moya o fodilego.” (Diema 17:27) Ge e ba o thatafalelwa ke go laola poledišano e sa agego, mohlomongwe o ka re: “Ke nyaka go ipha nako ya go nagana ka seo o sa tšwago go se bolela gomme ke tla bolela le wena ka morago.”
Aroganya ditirišano tša gago le tša molekane wa gago wa nakong e fetilego ka mo o ka kgonago ka gona, go akaretša tša molao, tša ditšhelete le dipego tša tša kalafo.
LEKA SE: Nakong e tlago ge o boledišana le molekane wa gago wa nakong e fetilego, lebelela ge e ba go na le maswao ao a bontšhago ge e ba bobedi bja lena le ikemelela goba le se na tekatekano. Ge e ba go nyakega, mo kgopele nako ya gore le se sa bonana goba le bolele ka e-mail bakeng sa go ahlaahla taba e itšego.—Diema 17:14.
TLHOHLO 3: GO THUŠA BANA BA GAGO GO TLWAELANA LE BOEMO.
Ge a gopola kamoo dilo di bego di le ka gona ka morago ga go hlalana le molekane wa gagwe, Maria o itše: “Morwedi wa ka yo monyenyane o be a dula a lla gomme a thoma go rotela dikobo gape. Ke ile ka bona phapano e itšego le morweding wa ka yo mogolo le ge a be a leka go uta maikwelo a gagwe.” Se se nyamišago ke gore o ka ikwa eka ga o na nako le matla maikwelong a go thuša bana ba gago kudukudu dinakong tšeo ba go hlokago ka tšona.
SEO O KA SE DIRAGO
Kgothaletša bana ba gago go bolela le wena mabapi le kamoo ba ikwago ka gona, gaešita le ge se se ka bonagala e le ‘mantšu a bošilo.’—Jobo 6:2, 3.
Šetša maikarabelo a maleba. Le ge o ka ba o ikwa o nyaka go thekgwa maikwelong gomme ngwana wa gago a ka bonagala eka o ikemišeditše go go thekga, e tla be e se go bontšha toka e bile go fošagetše gore o kgopele ngwana wa gago gore a go thuše ka mathata a batho ba bagolo. (1 Bakorinthe 13:11) Phema go tšhollela ngwana wa gago sa mafahleng goba go mo dira gore e be mmoelanyi goba motseta magareng ga gago le molekane wa gago wa nakong e fetilego.
Rulaganya bophelo bja ngwana wa gago gabotse. Go dula lefelong leo le bego le dula go lona le go kgomarela thulaganyo ya lena go ka le thuša, eupša sa bohlokwa le go feta ke go dula le na le tswalano e botse le Modimo le le lapa ka gore le bale Beibele le go swara borapedi bja lapa.—Doiteronomio 6:6-9.
LEKA SE: Nengneng bekeng ye, kgonthišetša bana ba gago gore o a ba rata le gore ga se bona ba bakilego gore wena le molekane wa gago le hlalane. Araba dipotšišo tša bona ntle le gore o phare motswadi yo mongwe molato.
O ka kgona go tšwela pele le bophelo ka morago ga tlhalo. Melissa, yo a bilego lenyalong ka nywaga e 16, o re: “Ge re be re hlalana, ke ile ka nagana ka gore, ‘Ye ga se tsela yeo ke bego ke nyaka gore bophelo bja ka bo felele ka yona.’” Lega go le bjalo, ga bjale o kgotsofetše go sa šetšwe maemo a gagwe. O re: “Gateetee ka morago ga gore ke kgaotše go leka go fetola dilo tša nakong e fetilego, ke ile ka ikwa gakaone kudu.”
^ ser. 2 Maina a mangwe sehlogong se a fetotšwe.
^ ser. 18 Modimo o hloile tlhalo ya bofora le ya boradia. Eupša ge molekane yo mongwe a dira bohlotlolo, Modimo o dumelela molekane yo a botegago go itirela phetho ya ge e ba a nyaka go hlala. (Maleaki 2:16; Mateo 19:9) Bona sehlogo se se rego, “Pono ya Beibele—Modimo o Hloile Tlhalo ya Mohuta Mang?” ka tokollong ya Phafoga! ya February 8, 1994, yeo e gatišitšwego ke Dihlatse tša Jehofa.
IPOTŠIŠE GORE . . .
Na ke iphile nako e lekanego ya go lla ka morago ga tlhalo?
Nka kgaotša bjang go swarela molekane wa ka wa nakong e fetilego sekgopi?


text:
Na Beibele e ka Nthuša go ba le Lapa Leo le Thabilego?
Karabo ya Beibele
Ee. Ka mo tlase go na le mehlala ya keletšo e theilwego Beibeleng yeo e thušitšego banna le basadi ba dimilione go ba le malapa a thabilego:
Ngwadiša lenyalo la gago ka semolao. Tlemo ya bophelo ka moka ya lenyalo leo le ngwadišitšwego ka semolao ke motheo wa lapa leo le thabilego.—Mateo 19:4-6.
Bontšha lerato le tlhompho. Se se akaretša go swara molekane wa gago ka tsela yeo o ka ratago a go swara ka yona.—Mateo 7:12; Baefeso 5:25, 33.
Phema mantšu a go hlaba. Bolela ka botho, gaešita le ge molekane wa gago a bolela goba a dira selo seo se go kwešago bohloko. (Baefeso 4:31, 32) Go etša ge Beibele e bolela go Diema 15:1: “Karabo ge e le boleta e phohliša pefelo, eupša lentšu leo le hlabago le tsoša bogale.”
Botegelanang. Ratana le molekane wa gago feela gomme o be le thobalano le yena feela. (Mateo 5:28) Beibele e re: “Lenyalo a le hlomphege go bohle gomme malao a lenyalo a se be le ditšhila.”—Baheberu 13:4.
Tlwaetša bana ba gago ka lerato. Phema go tlogelela dilo le go ba yo bogale.—Diema 29:15; Bakolose 3:21.
Ithute ka mo go oketšegilego
Kgopela Thušo ya Modimo Gore o be le Lenyalo le le Thabilego
Go diriša dipotšišo tše pedi tše bonolo go ka go thuša go kaonefatša lenyalo la gago.


text:
NA GO HLAMILWE?
Go Akalala ka go Seketša Matla ga Nonyana ya Albatross e Ralalago
DINONYANA tšeo di akalalago ga di thatafalelwe ke go dula lefaufaung ka nako e telele. Albatross e ralalago ke mohlala o kgahlišago wa seo. Nonyana ye yeo ge maphego a yona a phurolotšwe ka moka e lego a botelele bja dimithara tše 3,4 gomme e imela dikhilograma tše 8,5, e kgona go fofa dikhilomithara tše dikete e diriša matla a manyenyane kudu! E kgona go dira se ka baka la sebopego sa mmele wa yona le bokgoni bja yona bja go akalala.
Ela hloko: Ge albatross e fofa, e diriša ditšhika tša yona tša moswananoši tšeo di notlelago maphego a yona gore a se phaphasele ge e a phurolotše ka botlalo, ka go re’alo ya khutšiša mešifa ya yona. Selo se sengwe seo nonyana ye e kgonago go se dira—go kgona go akalala ka diiri tše dintši—se akaretša kamoo e kgonago go fofa ka bokgoni diphefong tša lewatleng.
Ge di-albatross di le lewatleng, di a hlatloga, tša thinya le go theoga gantšintši—e lego mogato wo o neago dinonyana tše matla a lekanego a go di bušetša sekeng gore di kgone go akalala gape. Ke gona borathutamahlale ba sa tšwago go lemoga kamoo dinonyana tše di dirago se ka gona. Ba diriša didirišwa tša maemo a godimo tša go lota mohlala le lenaneo le le kgethegilego la khomphutha, ba hweditše gore di-albatross di hwetša matla ao a nyakegago ge di tloga moo phefo e thomago gona di lebile mo e fokelago gona ge di šetše di fofela godimo. Borathutamahlale ba re: “Matla ao a ata ka thelelo ka go se kgaotše.” Mafelelo e ba afe? Nonyana ye e ka akalala diiri tše dintši e sa kgaotše ntle le go phaphasela!
Go lemoga dilo tše go ka thuša baentšeneare go hlama dinamelwa tša moyeng tšeo di seketšago makhura kudu, mohlomongwe le go diriša tšeo di se nago entšene.
O nagana eng? Na go akalala ka go seketša matla ga nonyana ya albatross e ralalago, gaešita le sebopego se se kgethegilego sa mmele wa yona, go bile gona ka tlhagelelo? Goba na go hlamilwe?


text:
KE BOMANG BAO BA DIRAGO THATO YA JEHOFA LEHONO?
O tla Hwetša Eng Dibokeng tša Dihlatse tša Jehofa?
Re kopana gotee gore re ithute Mangwalo le go kgothatšana. O tla amogelwa ka borutho!
MODIRO WA GO GATIŠA
Go Diriša Diswantšho go Thuša Babadi ba Rena go Kwešiša
Dikgatišo tše dintši tša Dihlatse tša Jehofa di na le diswantšho tša mebalabala tšeo di hlalosago seo se ngwadilwego, eupša mathomong go be go se bjalo.
DIPOTŠIŠO TŠEO DI BOTŠIŠWAGO KUDU
Mokgatlo wa Watch Tower Bible and Tract Society ke Eng?
Mekgatlo ye e sepedišana bjang le modiro wa bodumedi wa Dihlatse tša Jehofa?
DIBOKA
Diboka tša Phuthego tša Dihlatse tša Jehofa
Ikhweletše lefelo leo re kopanelago go lona le kamoo re swarago diboka ka gona.
DIPOTŠIŠO TŠEO DI BOTŠIŠWAGO KUDU
Modiro wa Dihlatse tša Jehofa o Thekgwa Bjang ka tša Ditšhelete?
Ithute kamoo modiro wa lefase ka bophara wa go ruta ka Beibele o tšwelago pele o gola eupša go sa ntšhiwe dikoleke goba karolo ya lesome.
Dintlhakgolo
—Lefase ka Bophara
-
240
—Dinaga tšeo go nago le Dihlatse tša Jehofa
-
8 340 982
—Dihlatse tša Jehofa
-
10 115 264
—Dithuto tša mahala tša magae tša Beibele tšeo di swarwago
-
20 085 142
—Bao ba bilego gona Segopotšong sa lehu la Kriste sa ngwaga le ngwaga
-
119 485
—Diphuthego


text:
OCTOBER 1, 2014
RUSSIA
Dihlatse di Dira Boipiletšo Kgorongkgolo ya Tsheko ya Russia
Ka October 8 2014, Kgorokgolo ya Tsheko ya Russia e ile ya theetša boipiletšo bja Dihlatse tša Jehofa kua Samara mabapi le go fedišwa ga bodumedi bja tšona bja lefelong leo. Pejana kgoro ya tsheko e ile ya bolela gore Mokgatlo wa Dihlatse tša Jehofa wa Samara o fišegela bodumedi ka mo go fošagetšego. Ge e ba Kgorokgolo ya Tsheko e ka se fetoše phetho yeo e dirilwego pejana, gona Dihlatse tša Jehofa tše 1 500 tša kua Samara di tla lebeletšana le ditlamorago tše šoro.
Ofisi ya Selete ya Motšhotšhisi e Tšea Magato a Maatla
Molato kgahlanong le Dihlatse tše o thomile ka April 2014, ge Ofisi ya Selete ya Motšhotšhisi ya Samara e bula molato Kgorongkgolo ya Tsheko ya Selete wa gore go fedišwe bodumedi bja Dihlatse ka ge go thwe mediro ya tšona e fišegela bodumedi ka mo go fošagetšego. Le pele ga ge kgoro ya tsheko ya selete e ka kwa molato wo, ofisi ya motšhotšhisi e be e šetše e thibetše Dihlatse tše e bile ka nakwana e tšere dithoto tša tšona. Ka morago ga phetho ye, Russian Federation Ministry of Justice (Mokgatlo wa go ikarabela ka go thea le go kgonthišetša melao ya mmušo le ditekanyetšo tša molao) e ile ya dira gore Dihlatse tša Samara di tsenywe lelokelelong la mekgatlo ya bodumedi yeo mediro ya tšona e fedišitšwego ka baka la ditatofatšo tša go fišegela bodumedi ka mo go fošagetšego. Ka May 29, 2014, Moahlodi Shabayeva o ile a dira phetho ka go dumelelana le motšhotšhisi gomme a laela gore mokgatlo wa Dihlatse o fedišwe le gore dithoto tša tšona di tšewe.
Le ga se lekga la pele Ofisi ya Selete ya Motšhotšhisi ya Samara e bula molato ka maiteko a go fediša bodumedi bja Dihlatse kua Samara. Ka 2009 ofisi ya motšhotšhisi e ile ya bula molato woo o ilego wa sekwa eupša ka morago ofisi ye e ile ya o phumola. Molatong wo wa gona bjale, bahlankedi ba mmušo wa Samara ba tšere lemanoga le lengwe go atlega leanong la bona.
Dikgoro Tsheko tša Russia di Fediša Bodumedi bja Dihlatse ka Mabaka a go se Kwagale
Ka January 2013 le January 2014, maphodisa a lefelong leo a ile a phuruphutša mafelo ao Dihlatse di a hirilego bakeng sa borapedi gomme a bolela gore a hweditše dipuku le dipukwana tša bodumedi tšeo di le go Lelokelelong la Dilo ka Moka tša Mekgatlo ya go Fišegela Bodumedi ka mo go Fošagetšego. Ofisi ya Motšhotšhisi wa Motse wa Samara e ile ya šupa Dihlatse tše ka monwana mabapi le dilo tšeo di hweditšwego ge go be go phuruphutšwa ka 2013. Ka morago ga ge maphodisa a hweditše dipuku le dipukwana tša bodumedi ka January 2014, ofisi ya motšhotšhisi e ile ya dira gore mmušo o bule molato kgahlanong le Dihlatse tša Samara. Ka March 7, 2014, Kgoro ya Tsheko ya Selete ya Sovetskiy kua Samara e ile ya bona Dihlatse molato gomme ya di lefiša di-ruble tše 50 000 (R15 213). Dihlatse di kgodišegile gore maemong a a mabedi ge go be go phuruphutšwa, maphodisa ke wona a beilego dipuku le dipukwana tšeo go thwego di hweditšwe. Go oketša moo, Dihlatse tša Jehofa di ipelaetša kgahlanong le phetho ya kgoro ya gore e bolele gore dipuku le dipukwana tša tšona di fišegela bodumedi ka mo go fošagetšego gomme di dirile boipiletšo Kgorong ya Tsheko ya Ditokelo tša Batho ya Yuropa.
Ka morago ga gore Kgoro ya tsheko ya Selete ya Sovetskiy e bone Dihlatse molato, Ofisi ya Selete ya Samara e ile ya iša molato wa April 2014 wa gore Dihlatse di fišegela bodumedi kamoo go fošagetšego Kgorong ya Tsheko ya Selete ya Samara. Maiteko a ka moka a be a dirwa e le go fediša bodumedi bja Dihlatse. Boramolao ba Dihlatse ba ipelaeditše go Moahlodi Shabayeva ka gore go fediša bodumedi bja Dihlatse ga go kwagale le gore ga go na selo seo se bontšhago go fišegela bodumedi ka mo go fošagetšego medirong le ditumelong tša Dihlatse tša Jehofa. Le gona boramolao ba ba bolela gore dipuku le dipukwana tšeo go thwego di thibetšwe di beilwe ke maphodisa nakong ya go phuruphutša. Lega go le bjalo, Moahlodi Shabayeva o phethile ka go fediša mokgatlo wa Dihlatse.
Na Balaodi ba Mmušo wa Russia ba tla Tšwela Pele ba Gatakela Tokologo ya Borapedi?
Molato wo wa Samara o swana le dikgato tšeo di tšerwego ke bahlankedi ba Mmušo wa Russia kgahlanong le Dihlatse tša Jehofa kua Taganrog, moo bahlankedi ba mmušo ba ilego ba diriša gampe Molao wa Naga wa go Fediša Mediro ya Bao ba Fišegelago Bodumedi ka mo go Fošagetšego. Ba mmušo ba ile ba atlega go fediša mokgatlo wa Dihlatse tša Jehofa kua Taganrog ka 2009 gomme ka morago ba bula molato wa bosenyi kgahlanong le Dihlatse. Molato wo wa bosenyi o ile wa feleletša ka go golegwa le go bonwa molato ga Dihlatse tše šupa tša lefelong leo fela ka ge di be di le dibokeng tša tšona tša bodumedi. Dihlatse tše tša Samara di boifa gore seo se diragaletšego Dihlatse tše tša Taganrog se ka direga le go bona.
Bahlankedi ba mmušo wa Russia ba tla tšwela pele ba tlaiša Dihlatse tša Jehofa go fihla neng? Go tloga ka June 2014, Dihlatse di latofatšwa ka maaka dikarolong tše fapanego tša Russia ka gore di phatlalatša dipuku le dipukwana tšeo di bontšhago go fišegela bodumedi ka mo go fošagetšego. Dihlatse tša Jehofa tša Samara di holofela gore Kgorokgolo ya Tsheko ya Russia e tla bontšha toka molatong wa tšona.


text:
Na Maleme a Rena a tšwa go Seo go Thwego ke Tora ya Babele?
“Jehofa a ba gašanya go tloga moo ba ya lefaseng ka moka, ba feleletša ba tlogetše go aga motse woo. Ke ka baka leo o ilego wa bitšwa Babele, gobane gona moo Jehofa o raragantše leleme la lefase ka moka.”—Genesi 11:8, 9.
NA RURI tiragalo yeo ye e begilwego ka Beibeleng e ile ya direga? Na batho ba ile ba thoma go bolela maleme a fapanego ka nako e tee go etša ge go hlalositšwe? Ba bangwe ba kwera pego ya Beibele ya mabapi le kamoo maleme a batho a thomilego le go phatlalala ka gona. Mongwadi yo mongwe o re: “Nonwane ya Tora ya Babele e tloga e le e nngwe ya dikanegelo tša go hloka tlhaologanyo tšeo di kilego tša bolelwa.” Gaešita le rabi wa Mojuda o e biditše “maiteko a go hloka tsebo a go leka go hlalosa moo ditšhaba di thomilego gona.”
Ke ka baka la’ng batho ba gana pego ya mabapi le Babele? Ka boripana, ke ka gobane e ganetšana le dikgopolo tše dingwe tša mabapi le moo maleme a thomilego gona. Ka mohlala, diithuti tše dingwe di re dihlopha tša maleme ga se tša tšwelela ka ponyo ya leihlo eupša di ile tša itšweletša ganyenyane-ganyenyane go tšwa go seo di rego ke leleme letee la mathomothomong. Tše dingwe di dumela gore maleme a mmalwa a mathomong a ile a fo itlhama ka boona, a thoma e le go fo dira medungwana gomme a feleletša e le polelo e raraganego. Dikgopolo tše le tše dingwe tše di thulanago di dirile gore ba bantši ba dumelelane le Moprofesara W. T. Fitch, yo a ngwadilego ka pukung ya gagwe ya The Evolution of Language gore: “Ga se ra hlwa re hwetša dikarabo tše di kgotsofatšago ka botlalo.”
Ke’ng seo baepi ba marope le banyakišiši ba se utolotšego mabapi le moo maleme a batho a thomilego gona le kamoo a ilego a gola ka gona? Na dilo tšeo ba di utolotšego di kgonthišetša kgopolo le ge e le efe ya tšeo di boletšwego? Goba na dilo tšeo ba di hweditšego di thekga pego ya Babele? A re thomeng ka go hlahlobišiša pego yeo ya Beibele.
SEO SE DIREGILE KAE LE GONA NENG?
Beibele e re go raraganywa ga maleme le go gašanywa ga batho go diregile “nageng ya Shineara,” yeo ka morago e ilego ya bitšwa Babilona. (Genesi 11:2) Seo se diregile neng? Beibele e re “lefase [“badudi ba lefase,” mongwalo wa tlase wa Reference Bible] le be le arogane” mehleng ya Pelege, yo a belegwego mo e ka bago nywageng e 250 pele ga Aborahama. Ka gona, go bonagala ditiragalo tša Babele di diregile mo e ka bago nywageng e 4 200 e fetilego.—Genesi 10:25; 11:18-26.
Diithuti tše dingwe di nagana gore maleme a mehleng yeno a tšwa lelemeng letee la mathomong—leo di rego ke leleme la mathomothomong leo di naganago gore batho ba be ba le bolela mo e nyakilego go ba nywageng e 100 000 e fetilego. * Tše dingwe di re maleme a lehono a tswalana le maleme a setlogo a mmalwa ao a bego a bolelwa bonyenyane nywageng e 6 000 e fetilego. Eupša ditsebi tša maleme di kwešiša bjang taba ya maleme ao a nyameletšego? Makasine wa Economist o re: “Taba ye ga e hlalosege. Go fapana le borathutaphedi, ditsebi tša maleme ga di na mešaletša yeo e tla di hlahlago gore di tsebe dilo tšeo di diregilego kgale.” Makasine wo o oketša ka gore setsebi se sengwe sa tlhagelelo ya leleme se fihleletše diphetho se diriša “dipalo ka mokgwa wa go phopholetša.”
Lega go le bjalo, “mešaletša ya leleme” e gona. Mešaletša ye ke’ng le gona e utolla’ng mabapi le moo maleme a batho a thomilego gona? The New Encyclopædia Britannica e hlalosa gore: “Dipego tša kgale kudu tša leleme le le ngwadilwego, e lego mešaletša feela ya leleme yeo motho a ka holofelago go ba le yona, ke tša kgale ka nywaga e ka bago e 4 000 goba e 5 000 e fetilego.” Baepi ba marope ba hweditše kae “mešaletša [ye] ya maleme,” goba “dipego tša leleme le le ngwadilwego”? Ba e hweditše Mesopotamia ya ka tlase—tikologong ya Shineara ya bogologolo. * Ka baka leo, bohlatse bjo bo lego gona bjo bo bonagalago bo dumelelana le ditherešo tše di boletšwego ka Beibeleng.
MALEME A SA SWANEGO LE DIKGOPOLO TŠE SA SWANEGO
Pego ya Beibele e re kua Babele, Modimo o ile a gata mogato wa go “[raraganya] leleme la bona gore ba se kwane ka maleme.” (Genesi 11:7) Ka baka leo, bašomi ba ile “ba feleletša ba tlogetše go aga motse woo” wa Babele gomme ba gašana “lefaseng ka moka.” (Genesi 11:8, 9) Ka gona, Beibele ga e bolele gore maleme ka moka a mehleng yeno a tšwa go seo go thwego ke leleme letee la mathomothomong. Go e na le moo, e hlalosa gore go bonagala maleme a mafsa ao e bego e le polelo e feletšego a ile a tšwelela ka ponyo ya leihlo, le lengwe le le lengwe le be le kgona go dirišwa ke batho gore ba tšweletše maikwelo a bona le dikgopolo e bile le be le sa swane le a mangwe gomme le ka hlaolwa go ona.
Go thwe’ng ka maleme a mehutahuta ao a lego gona lefaseng lehono? Na ruri a a swana goba a a fapana? Rathutamahlale yo a nago le mabjoko Lera Boroditsky, o ngwadile gore: “Ge ditsebi tša maleme di be di nyakišiša maleme a lefase ka mo go tseneletšego (a 7 000 goba go feta moo, ao go ilego gwa lekodišišwa karolwana ya ona feela), go ile gwa bonagala diphapano tše dintši kudu tšeo di bego di sa ka tša naganwa.” Ee, le ge maleme le mebolelo ya legoro le itšego la leleme, e bjalo ka se-Canton le Sehakka ya ka borwa bja China e ka bonagala e swana, e fapana kudu le ya legoro le lengwe la leleme, go etša se-Catalonia sa ka Bodikela goba se-Valencia sa Sepania.
Maleme a huetša tsela yeo batho ba naganago ka yona ka lefase leo ba dulago go lona le kamoo ba le hlalosago ka gona—mmala, bogolo, lefelo le tlhahlo. Ka mohlala, ka leleme le lengwe motho a ka re: “Go na le khunkhwane letsogong la gago le letona.” Eupša ka leleme le lengwe, motho a ka re: “Go na le khunkhwane letsogong la gago la ka borwabodikela.” Go molaleng gore go se swane mo go bjalo go ka gakantšha. Ga go makatše ge bao ba bego ba aga kua Babele ba ile ba se kgone go tšwela pele ka modiro wa bona.
NA KE GO FO DIRA MEDUNGWANA GOBA KE POLELO E RARAGANEGO?
Leleme la batho la mathomong le be le le bjang? Beibele e bega gore monna wa pele e lego Adama o ile a kgona go hlama mantšu ge a be a reela diphoofolo le dinonyana tše di fofago maina. (Genesi 2:20) Le gona Adama o ile a hlama sereto ge a be a bontšha kamoo a bego a ikwa ka gona ka mosadi wa gagwe mola mosadi wa gagwe le yena a ile a hlalosa gabotse seo Modimo a bego a se laetše le ditlamorago tša go se Mo kwe. (Genesi 2:23; 3:1-3) Ka gona, leleme la mathomong le be le thuša batho gore ba kgone go boledišana ka botlalo le go itlhalosa ka bokgwari.
Go raraganywa ga maleme kua Babele go ile gwa palediša batho go kopanya dikgopolo le matla a bona a mmele. Lega go le bjalo, maleme a bona a mafsa, go swana le leleme la mathomong, a be a raragane. Nywagakgolong e sego kae feela, ke ge batho ba agile metse e megolo kudu, ba kgobokantše bahlabani ba matla ba ba ba dira gore ditšhabatšhaba di gwebišane. (Genesi 13:12; 14:1-11; 37:25) Na ba be ba ka gatela pele ka tsela yeo ntle le go diriša tlotlontšu le popopolelo e nabilego? Go ya ka Beibele, leleme la batho la mathomong le maleme ao a ilego a tšweletšwa kua Babele, e be e se go fo dira medungwana le go bopa, eupša e be e le maleme ao a raraganego.
Nyakišišo ya mehleng yeno e thekga phetho ye. The Cambridge Encyclopedia of Language e re: “Setšo se sengwe le se sengwe seo se nyakišišitšwego, go sa šetšwe gore se ka bonagala e le sa maemo a tlase gakaakang ge go tliwa tabeng ya tlhabologo, se na le leleme le le feletšego, se raragane kudu go fo swana le ditšhaba tšeo go thwego di hlabologile.” Ka mo go swanago, Moprofesara Steven Pinker wa Kholetšheng ya Harvard o bolela ka pukung ya gagwe ya The Language Instinct, gore: “Ga go na selo seo go thwego ke leleme le le sa Hlabologago la Bogologolo.”
BOKAMOSO BJA LELEME
Ka morago ga go hlahloba bokgale bja “mešaletša” le moo e bego e le gona, phapano e kgolo yeo e lego gona magareng ga maleme le go raragana ga maleme a mehleng ya bogologolo, re ka fihlelela phetho efe e kwagalago? Ba bantši ba phetha ka gore pego ya Beibele ya seo se diregilego kua Babele ke tlhaloso e ka botwago ka botlalo.
Beibele e re botša gore Jehofa Modimo o ile a raraganya leleme la batho kua Babele ka gobane ba ile ba rabela kgahlanong le yena. (Genesi 11:4-7) Lega go le bjalo, o ile a holofetša gore o tla “nea merafo leleme le le sekilego, e le gore ka moka e bitše leina la Jehofa gomme e mo direle ka botee.” (Tsefanya 3:9) “Leleme [le] le le sekilego,” e lego therešo ya Lentšu la Modimo, le kopanya batho ba lefase ka moka lehono. Go bonagala go kwagala gore nakong e tlago Modimo o tla tšwela pele a dira gore batho e be batee ka go ba nea leleme letee le le swanago, a dirolla tharagano ya kua Babele.
^ ser. 8 Gantši dikgopolo tša mabapi le leleme di šišinya gore batho ba tšwile dibopiweng tše di swanago le ditšhwene. Bakeng sa go ahlaahlwa ga dikgopolo tše bjalo, bona matlakala 27-29 a poroutšha ya The Origin of Life—Five Questions Worth Asking, yeo e gatišitšwego ke Dihlatse tša Jehofa.
^ ser. 9 Tikologong ya Shineara, baepi ba marope ba ile ba epolla ditora tše mmalwa tša tempele tše di swanago le moago wa phiramiti tše di nago le manamelo. Beibele e re baagi ba tora ya Babele ba be ba aga ka ditena, e sego ka maswika, e bile ba diriša motimmu e le leraga la go di kgomaganya. (Genesi 11:3, 4) The New Encyclopædia Britannica e re kua Mesopotamia, leswika le be le “hwetšwa ka sewelo goba e bile le se gona,” mola motimmu o be o atile.


text:
Bokgobapuku Bjoo o ka Šikago ka Bjona
Ka October 7, 2013, Dihlatse tša Jehofa di ile tša lokolla lenaneo la khomphutha leo motho a ka kgonago go bala le go ithuta Beibele sedirišweng sa elektroniki leo le bitšwago JW Library. Lenaneo le leo le hwetšagalago mahala le na le diphetolelo tše tshela tša Dibeibele tša Seisemane go akaretša King James Version le Phetolelo ya Lefase le Lefsa ya Mangwalo a Makgethwa e kaonefaditšwego ya 2013. *
Ke ka Baka La’ng le Ile la Tšweletšwa?
Batho ba dimilione ba ithekgile kudu ka di-smartphone, dithabolete goba didirišwa tše swanago le tšeo bakeng sa mošomo le go boledišana. Ka ge batho bao ba dirišago didirišwa tšeo ba šetše ba kgona go bala le go ithuta Beibele Wepesaeteng ya jw.org, ke ka baka la’ng JW Library e ile ya tšweletšwa?
Sa mathomo, ge motho a šetše a tsentšhitše lenaneo le didirišweng tša elektroniki ga go nyakege gore a tsene Inthaneteng, ka gona le ka dirišwa ntle le yona. Sa bobedi, le hlametšwe go thuša mmadi go lebelela mangwalo gabonolo le go ithuta Beibele ka mo go tseneletšego. Se se ka dirwa bjang?
JW Library e Thuša Motho go Ithuta Beibele
Ge motho a thoma go bula JW Library, go tšwelela maina a dipuku tša Beibele. Ge motho a kgetha puku ya Beibele, go tšwelela lelokelelo la dikgaolo tšeo di lego pukung yeo. Se se dira gore go kgonege go hwetša temana e itšego goba mantšu a lego kgaolong yeo ka metsotswana. Lenaneo le le na le dibopego tše dingwe tše mmalwa tšeo di thušago motho go ithuta Beibele:
Mengwalo ya tlase yeo e tšwelelago ditemaneng tšeo yeo e nago le tsebišo e oketšegilego
Ditšhupetšeo tšeo di sepedišanago le ditemana tša Beibele
Ge motho a nyaka lentšu goba polelwana, e ka mo iša moo e tšwelelago gona
E na le dikagare tšeo di lego mathomong a puku e nngwe le e nngwe ya Beibele
E na le tšhate yeo e bontšhago mongwadi yo mongwe le yo mongwe wa puku ya Beibele, lefelo le nako gaešita le lebaka leo e akareditšwego ka lona
E na le karolo ya mebala ya go taga yeo e nago le mebapa, ditšhate, dinako le ditaekramo.
Go swana le dipuku le dipukwana ka moka tša Dihlatse tša Jehofa, JW Library le yona e hwetšagala mahala. Lenaneo le la go bala le go ithuta Beibele le thekgwa ka meneelo ya boithatelo e bile le šetše le taoneloutiwa ka makga a fetago a milione. (2 Bakorinthe 9:7) O re’ng o sa leke go šomiša lenaneo le gomme o holwe ke bokgobapuku bjo bja moswananoši bjoo o ka šikago ka bjona?
^ ser. 2 Ka January 2014, lenaneo le le ile la kaonefatšwa. Ga bjale le akaretša temana ya Lengwalo ya letšatši le letšatši gotee le puku ya dikopelo yeo e dirišwago ke Dihlatse tša Jehofa.
Ithute ka mo go oketšegilego
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?


text:
BEIBELE E FETOŠA MAPHELO
Kholofetšo ya Lefase la Paradeise e Fetošitše Bophelo bja ka!
NGWAGA WA MATSWALO: 1974
NAGA: LATVIA
BOPHELO BJA PELE E EBA MOKRISTE: MOPHADIŠANI YO A IPEAGO KOTSING WA DITHUTHUTHU
BOPHELO BJA KA BJA NAKONG E FETILEGO:
Ke belegetšwe Riga, motsemošate wa Latvia. Nna le kgaetšedi ya ka re godišitšwe ke mmago rena. Le ge Mma e le Mokhatolika, re be re eya kerekeng feela ka matšatši a maikhutšo a bodumedi. Ke be ke dumela gore Modimo o gona, eupša ka ge ke be ke le mofsa, ke be ke dula ke swaregile ka dilo tše dintši.
Ge ke be ke gola, mma o ile a lemoga gore ke na le bokgoni bja go hlahlamolla dilo gomme ka morago ke di kopanye gape. Ka ge go be go na le dilo tše dintši ka ntlong tšeo ke bego nka di hlahlamolla, o be a tšhaba go ntlogela gae ke nnoši. Ke ka baka leo a ilego a mpha papadi ya go kopanya ditšhipi, yeo ke bego ke rata go e kopanya gomme ke e hlahlamolle. Go rata ga ka go kopanya papadi yeo go be go swana le selo se sengwe seo ke se ratago—go otlela dithuthuthu. Mma o ile a nngwadiša phadišanong ya dithuthuthu yeo e bitšwago Zelta Mopēds (The Golden Moped). Ke ile ka thoma ke otlela dithuthuthu tše dinyenyane gomme ka morago ka otlela tše dikgolo.
Ke be ke swara ka pela gomme ka moragonyana ke ile ka atlega papading ye ya lebelo le e kotsi. Ke ile ka thopa sefoka gararo diphadišanong tša dinkgwete tša Latvian tša dithuthuthu tše dikgolo, le gona ka thopa gabedi Baltic States Superbike Championship.
KAMOO BEIBELE E FETOTŠEGO BOPHELO BJA KA:
Ge ke be ke šetše ke le kgole kudu ka papadi ye, kgarebe ya ka Evija (yo ka morago a ilego a ba mosadi wa ka) o ile a kopana le Dihlatse tša Jehofa. O ile a hwetša e nngwe ya dikgatišo tša bona, yeo e bego e na le setlankana seo o ka se tlatšago ge o kgopela thuto ya Beibele. O ile a tlatša setlankana seo gomme a se romela ka poso. Go se go ye kae, Dihlatse tše pedi di ile tša mo etela ke moka a thoma go ithuta Beibele le tšona. Seo se be se sa ntshwenye, eupša ka nako yeo, ke be ke se na taba le bodumedi.
Ka moragonyana, Dihlatse tšeo di ile tša nkgopela gore ke dule gomme ke theetše ge ba swarela Evija thuto ya Beibele. Ke ile ka dula le bona, gomme ka kgahlwa ke seo ke se kwago. Selo seo se nkgomilego kudu ke kholofetšo ya Beibele ya lefase la paradeise. Ka mohlala, ke ile ka balelwa Psalme 37:10, 11, yeo e rego: “Go se gokae yo kgopo o tla be a se sa le gona; wena o tla lebelela lefelo la gagwe, gomme yena o tla be a se gona. Eupša ba boleta bona e tla ba beng ba lefase, ba tla thaba kudu ka baka la go ata ga khutšo.” Kholofetšo yeo e ile ya nkgahla kudu.
Go rata ga ka dithuto tša Beibele go ile gwa oketšega. Ke ile ka thoma go lemoga maaka a mantši a bodumedi. Lega go le bjalo, dithuto tša Beibele di ile tša nkgahla kudu ka ge di kwagala e bile di le bonolo.
Ge ke be ke tšwela pele ke ithuta Beibele, ke ile ka lemoga tsela yeo ka yona Jehofa a tšeelago bophelo godimo le kamoo bo lego bohlokwa kudu go yena. (Psalme 36:9) Seo se ile sa fetoša pono ya ka ka go phadišana ka dithuthuthu—ka se hlwe ke nyaka go bea bophelo bja ka kotsing. Go e na le moo, ke be ke nyaka go diriša bophelo bja ka go tagafatša Jehofa. Ka gona, botumo, letago le go thabela phadišano ya dithuthuthu di be di sa hlwe di le bohlokwa go nna.
Ke ile ka thoma go lemoga gore ke ikarabela go Monei wa bophelo
Ka 1996, ke ile ka ya kopanong ya ditšhabatšhaba ya Dihlatse tša Jehofa kua Tallinn, Estonia, yeo e bego e se kgole le lepatlelo leo ke ilego ka tsenela diphadišano tša dithuthuthu gantši go lona. Ge ke le kopanong, ke ile ka bona batho ba tšwago dinageng tše dintši ba kopane gotee ka kwano le ka khutšo. Ka mohlala, ge yo mongwe wa Dihlatse a be a lahlegetšwe ke mokotla wa gagwe, ke ile ka nagana gore a ka se tsoge a o hweditše. Eupša, ka moragonyana, Hlatse e nngwe e ile ya hwetša mokotla woo gomme ya o buša o sa na le dilo ka moka. Ke be ke maketše! Ke ile ka lemoga gore ruri Dihlatse di phela ka ditekanyetšo tše phagamego tša Beibele. Nna le Evija re ile ra tšwela pele re ithuta, gomme ka 1997 ra kolobetšwa gore re be Dihlatse tša Jehofa.
KAMOO KE ILEGO KA HOLEGA KA GONA:
Ba bangwe ba bagwera ba ka ba hwile ka baka la go se hlomphe bophelo le go kitima ka dithuthuthu. Ka go ithuta Beibele, ke ile ka thoma go lemoga gore ke ikarabela go Monei wa bophelo, e lego Jehofa. Mohlomongwe tsebo yeo ke yona e phološitšego bophelo bja ka.
Ka nywaga e mene, nna le Evija re bile le tokelo ya go hlankela re le badiredi ba nako e tletšego ofising ya lekala ya Dihlatse tša Jehofa kua Riga. Ga bjale re thabela go godiša morwedi wa rena, Alise, le go mo thuša gore a gole a rata Jehofa. Le gona, ke na le tokelo ya go fetša letšatši le tee beke le beke ke šoma ofising ya bofetoledi, ke lokiša dikoloi le dilo tše dingwe tšeo di senyegilego. Ruri ke thabišwa ke go diriša bokgoni bjo ke ithutilego bjona ge ke be ke sa le ngwana ka tsela e holago! Ee, ke sa dutše ke hlahlamolla dilo gomme ke di kopanya gape.
Ka baka la seo ke ithutilego sona ka Beibeleng, ke tšeela godimo tokelo ya go nea bohlatse ka Modimo a nnoši wa therešo gotee le lapa la ka. Ruri kholofetšo ya lefase la paradeise e fetošitše bophelo bja ka!


text:
Kgaolo 96: Jesu o Fodiša Balwetši
GE JESU a dutše a sepela le naga ka moka, o be a fodiša balwetši. Ditaba tša mabapi le mehlolo ye di be di bolelwa gohle metseng le metsaneng. Ka gona batho ba ile ba tliša go yena digole, difofu, difoa le balwetši ba bangwe ba bantši. Jesu o be a ba fodiša ka moka.
Ga bjale go be go fetile nywaga e meraro ga e sa le Johane a kolobeditše Jesu. Jesu o ile a botša baapostola ba gagwe gore kgauswinyane o tla rotogela Jerusalema moo a tlago go bolawa ke moka a tsoga bahung. Ge a sa letile nako yeo, Jesu o be a dutše a fodiša balwetši.
Bjale, ka letšatši le lengwe Jesu o be a ruta ka Sabatha. Sabatha e be e le letšatši la Bajuda la go khutša. Mosadi yo o mmonago mo, o be a babja kudu. O feditše nywaga e 18 a kobegile a sa kgone go ema ka go otlologa. Ka gona Jesu a bea diatla tša gagwe godimo ga mosadi yo gomme a otlologa. A fola!
Se se ile sa galefiša baetapele ba bodumedi. Yo mongwe wa bona a goeletša a re go lešaba: ‘Go na le matšatši a tshelelago ao re swanetšego go šoma ka ona. Ao ke matšatši a le ka tlago go fodišwa ka ona, e sego ka Sabatha!’
Eupša Jesu a mo araba a re: ‘Lena batho ba babe. Akere yo mongwe le yo mongwe wa lena o be a ka tlemolla pokolo ya gagwe a e iša go yo nwa meetse ka Sabatha. Bjale na mosadi yo wa batho yo a feditšego nywaga e 18 a babja ga se a swanela go fodišwa ka Sabatha?’ Karabo ya Jesu e ile ya dira gore batho bao ba babe ba hlabje ke dihlong.
Ka morago Jesu le baapostola ba gagwe ba ile ba tšea leeto la go ya Jerusalema. Ge ba be ba sa le ka ntle ga motse wa Jeriko, bakgopedi ba bangwe ba babedi ba difofu ba kwa gore Jesu o a feta. Ba goeletša ba re: ‘Jesu, re thuše!’
Jesu a bitša difofu tšeo gomme a re go tšona: “Le nyaka gore ke le direle’ng?” Tša re go yena: ‘Morena, hle bula mahlo a rena.’ Jesu a kgwatha mahlo a tšona gomme gateetee tša bona! Na o a tseba gore ke ka baka la’ng Jesu a be a dira mehlolo ye ka moka e makatšago? Ke ka gobane o be a rata batho gomme a nyaka gore ba be le tumelo go yena. Ka gona re ka kgodišega gore nakong ya ge a tla be a buša e le Kgoši, ga go na motho yo a tlago go babja mo lefaseng.
Mateo 15:30, 31; Luka 13:10-17; Mateo 20:29-34.
Dipotšišo
- Ke’ng seo Jesu a bego a tšama a se dira ge a dutše a sepela le naga ka moka?
- Ke’ng seo Jesu a ilego a se botša baapostola ba gagwe nywaga e meraro ka morago ga gore a kolobetšwe?
- Batho bao ba lego mo seswantšhong ke bomang, gomme ke eng seo Jesu a ilego a se direla mosadi yo?
- Ke ka baka la’ng karabo yeo Jesu a ilego a e nea baetapele ba bodumedi ge ba be ba gana a fodiša batho ka Sabatha e ile ya ba dira gore ba hlabje ke dihlong?
- Ge Jesu le barutiwa ba gagwe ba be ba le kgauswi le motse wa Jeriko, ke eng seo Jesu a ilego a se direla bakgopedi ba bangwe ba babedi ba difofu?
- Ke ka baka la’ng Jesu a be a dira mehlolo?
Dipotšišo tša tlaleletšo
- Bala Mateo 15:30, 31.
Jesu o ile a bonagatša bjang matla a Jehofa a makatšago, gona seo se swanetše go kgoma bjang kwešišo ya rena ka seo Jehofa a se holofeditšego ka lefase le lefsa? (Ps. 37:29; Jes. 33:24)
- Bala Luka 13:10-17.
Taba ya gore Jesu o ile a dira e mengwe ya mehlolo ya gagwe e makatšago ka Sabatha, e bontšha bjang tokologo yeo a tlago go e tlišetša batho nakong ya Pušo ya gagwe ya Nywaga e Sekete? (Luka 13:10-13; Ps. 46:9; Mat. 12:8; Bakol. 2:16, 17; Kut. 21:1-4)
- Bala Mateo 20:29-34.
Pego ye e bontšha bjang gore le ka mohla Jesu o be a sa itire yo a swaregilego kudu go ka thuša batho, gomme re ka ithuta’ng go se? (Doit. 15:7; Jak. 2:15, 16; 1 Joh. 3:17)
Ithute ka mo go oketšegilego
Mehlolo
—E Dirwa ka Matla a Mang?
Barwarre ba Jesu ba dumela gore o hlakane hlogo.


text:
Batswadi le Bana
—Boledišanang Gabotse
“Motho yo mongwe le yo mongwe a akgofele go kwa, a diege go bolela a be a diege go galefa.”—JAK. 1:19.
1, 2. Ke maikwelo afe ao ka tlwaelo a lego gona magareng ga batswadi le bana, eupša ke bothata bofe bjo ka dinako tše dingwe ba lebeletšanago le bjona?
“GE E ba o be o ka tseba gore batswadi ba gago ba be ba tla hlokofala gosasa, ke selo sefe se segolo seo o bego o ka nyaka go ba botša sona lehono?” Potšišo yeo e ile ya botšišwa bana ba bantši kua United States. Go e na le gore ba bolele ka mathata le diphapano tšeo ba bego ba na le tšona le batswadi ba bona, 95 lekgolong ya bana bao e ile ya re e ka botša batswadi ba bona gore: “Ke kgopela tshwarelo” le gore “ke go rata ka pelo ya ka ka moka.”—For Parents Only, ka Shaunti Feldhahn le Lisa Rice.
2 Ka kakaretšo, bana ba rata batswadi ba bona, gomme le batswadi ba rata bana ba bona. Seo e tloga e le sa therešo kudu malapeng a Bakriste. Gaešita le ge batswadi le bana ba kganyoga go ba monwana le lenala, ka dinako tše dingwe go thata gore ba boledišane. Le maemong ao ba ka boledišanago ka ditaba tše itšego ka go lebanya le ka bolokologi, ke ka baka la’ng ba phema go boledišana ka ditaba tše dingwe? Ke mapheko afe ao a thibelago poledišano e botse? Re ka a fenya bjang?
‘DIRIŠANG NAKO KA BOHLALE’ GORE LE BOLEDIŠANE
3. (a) Ke ka baka la’ng e le tlhohlo gore malapeng a mantši go be le poledišano e botse? (b) Ke ka baka la’ng malapa a mantši Isiraeleng ya bogologolo a be a se na bothata bja go fetša nako a le gotee?
3 Malapa a mantši a thatafalelwa ke go hwetša nako e lekanego ya gore a be le poledišano e agago. Maemo a be a se bjalo ka mehla. Moshe o ile a laela botate ba Baisiraele gore: ‘Nweletšang mantšu a Modimo baneng ba lena, le bolele ka ona ge le dutše dintlong tša lena, ge le sepela tseleng, ge le robala le ge le tsoga.’ (Doit. 6:6, 7) Ngwana o be a fetša letšatši la gagwe a na le mmagwe ka gae goba a na le tatagwe mašemong goba lefelong la mošomo. Bana gotee le batswadi ba be ba na le dibaka tše dintši tša go fetša nako ba le mmogo gomme ba boledišana. Ka baka leo, batswadi ba be ba le boemong bjo bokaone bja gore ba tsebe dinyakwa tša bana ba bona, dikganyogo tša bona le dimelo tša bona. Le gona, go be go na le nako e lekanego le dibaka tše dintši tša gore bana ba tsebe batswadi ba bona gabotse.
4. Ke ka baka la’ng malapeng a mantši go se na poledišano mehleng ye?
4 Ruri bophelo bja lehono bo tloga bo fapane le bja nakong yeo! Dinageng tše dingwe, bana ba thoma sekolo sa bomapimpana e sa le ba banyenyane kudu, maemong a mangwe ba thoma ba na le nywaga e mebedi feela. Batswadi ba bantši ba šoma kgole kudu le gae. Le gona ge bana le batswadi ba le gotee, ba fetša nako ya bona ba bogetše thelebišene goba ba diriša dikhomphutha tša bona le didirišwa tše dingwe tša elektroniki. Maemong a mantši, bana le batswadi ba phela maphelo a go se swane; ge e le gabotse go ba bjalo ka ge eka ga ba tsebane. Go ka direga gore ga ba ke ba eba le poledišano e holago le ka mohla.
5, 6. Batswadi ba bangwe ‘ba diriša nako ya bona bjang ka bohlale’ gore ba fetše nako e oketšegilego le bana ba bona?
5 Na o ka ‘diriša nako ya gago ka bohlale’ gore o tlogele go dira dilo tše dingwe eupša o fetše nako e oketšegilego le lapa la gago goba la geno? (Bala Baefeso 5:15, 16.) Malapa a mangwe a dumelelana ka gore a lekanyetše nako yeo go bogelwago thelebišene goba go dirišwago khomphutha. A mangwe a katanela gore gatee mo letšatšing a je dijo a le mmogo. Ruri tokišetšo ya go ba le borapedi bja lapa e tloga e bula sebaka se sebotse sa gore batswadi le bana ba batamelane kgauswi gomme ba ahlaahle ditaba tša moya ba iketlile! Go ka ba kaone go thoma ka go beela ka thoko iri goba go feta moo beke e nngwe le e nngwe bakeng sa borapedi bjo, eupša go nyakega maiteko a mangwe a oketšegilego gore go bulwe mojako wa gore le boledišane ka ditaba tše dingwe. Ka baka leo, ke gabohlokwa gore go be le poledišano ya ka mehla le e sa kgaotšego. Pele ga ge ngwana wa gago a eya sekolong mesong, mmotše taba e itšego e kgothatšago, ahlaahla temana ya letšatši le yena goba o rapele le yena. Ruri seo se ka thuša ngwana wa gago gore a hlwe gabotse.
6 Batswadi ba bangwe ba ile ba kgona go dira diphetogo maphelong a bona e le gore ba fetše nako e oketšegilego le bana ba bona. Ka mohlala, Laura, * e lego mma wa bana ba babedi, o ile a tlogela mošomo wa gagwe e le gore a dire sona seo. O re: “Ka moka ga rena re be re kitimela go ya mešomong goba dikolong mesong. Ge ke boa gae mantšiboa, ke hwetša bana ba šetše ba robetše, ba robaditšwe ke moledi. Go tlogela ga ka mošomo go ile gwa bolela gore re phele ka tšhelete e nyenyane, eupša ga bjale ke a bona gore ke tseba gabotse seo bana ba ka ba se naganago gotee le mathata a bona. Ke theetša seo ba se bolelago ge ba rapela gomme ka ba hlahla, ka ba kgothatša le go ba ruta.”
LE “AKGOFELE GO KWA”
7. Ke selo sefe seo bana le batswadi ba llago ka sona?
7 Ka morago ga ge bangwadi ba puku ya For Parents Only ba boledišane le bafsa ba bantši, ba ile ba lemoga lepheko le lengwe gape la poledišano. Ba re: “Selo se segolo kudu seo bana ba llago ka sona ka batswadi ba bona ke gore: ‘Ga ba theetše.’” Bothata bjoo ga se bja batswadi feela. Gantši batswadi ba lla ka yona taba yeo ka bana ba bona. E le gore mekero ya poledišano e dule e bulegile, ditho tša lapa di swanetše go theetšana—di theetšane ka kelohloko.—Bala Jakobo 1:19.
8. Batswadi ba ka theetša bjang bana ba bona e le ka kgonthe?
8 Batswadi, na ruri le theetša bana ba lena? Seo se ka ba boima ge o lapile goba ge seo ba bolelago ka sona se bonagala se sa re selo. Eupša seo se bonagalago se sa re selo go wena se ka ba se le bohlokwa kudu go ngwana wa gago. Go ‘akgofela go kwa’ go bolela gore o se theetše feela seo ngwana wa gago a se bolelago eupša gape o ele hloko tsela yeo a se bolelago ka yona. Segalo sa lentšu la gagwe goba ponagalo ya gagwe ya sefahlego di ka go thuša go bona kamoo ngwana a ikwago ka gona. Le gona ke gabohlokwa gore o mmotšiše dipotšišo. Beibele e re: “Menagano ya motho e etša meetse ka sedibeng se se išago, eupša motho wa temogo a ka kgona go e utolla.” (Die. 20:5, Today’s English Version) Temogo e tloga e nyakega ge o boledišana le ngwana wa gago ka ditaba tšeo go sego bonolo go bolela ka tšona.
9. Ke ka baka la’ng bana ba swanetše go theetša batswadi ba bona?
9 Bana, na le kwa batswadi ba lena? Lentšu la Modimo le re: “Morwa wa ka, theetša tayo ya tatago gomme o se ke wa lahla molao wa mmago.” (Die. 1:8) Gopola gore batswadi ba gago ba a go rata e bile ba go kganyogela tše dibotse, ka gona ke gabohlale gore o ba theetše le go ba kwa. (Baef. 6:1) Go bonolo go ba le tsebe ge go na le poledišano e botse le ge o tseba gore o a ratwa. Botša batswadi ba gago kamoo o ikwago ka gona ka dilo. Seo se tla dira gore ba go kwešiše. Go ba gona, le wena o swanetše go leka go ba kwešiša.
10. Re ithuta eng pegong ya Beibele ya mabapi le Rehoboama?
10 O swanetše go ba šedi ge go tliwa tabeng ya go theetša keletšo ya dithaka tša gago. Di ka no go botša seo o nyakago go se kwa, eupša keletšo ya tšona e ka no se go thuše le ganyenyane. Ge e le gabotse, e ka ba ya go gobatša. Ka ge bontši bja bafsa ba se na phihlelo yeo batho ba bagolo ba nago le yona, ga ba kgone go bonela dilo pele e bile ba ka no se bone ditlamorago tša go itshwara ka tsela e itšego. Gopola mohlala wa morwa wa Kgoši Solomone e lego Rehoboama. Ge a be a thoma go buša Isiraele, nkabe a ile a hlalefa gomme a latela keletšo ya banna ba bagolo. Go e na le moo, o ile a latela keletšo ya bošilo ya masogana ao e bego e le dithaka tša gagwe. Ka baka leo, o ile a se sa thekgwa ke bontši bja batho bao a bego a ba buša. (1 Dikg. 12:1-17) Go e na le go latela tsela e sego bohlale ya Rehoboama, šoma ka thata go dula o boledišana le batswadi ba gago. Bolela le bona ka seo o se naganago. Thabela tayo yeo ba go neago yona, gomme o ithute bohlaleng bja bona.—Die. 13:20.
11. Ke eng seo se ka diregago ge e ba batswadi ba sa tsenege?
11 Batswadi, ge e ba le sa nyake gore bana ba lena ba nyake keletšo dithakeng tša bona, gona tsenegang, a go beng bonolo gore ba boledišane le lena. Kgaetšedi yo mongwe yo a lego mahlalagading o ngwadile gore: “Ge batswadi ba ka ba ka no kwa ke bolela ka leina la mošemane, ba thoma go se sa dudišega. Seo se dira gore le nna ke se sa dudišega gomme ke se sa lokologa go tšwetša pele poledišano.” Kgaetšedi yo mongwe yo mofsa o ngwadile gore: “Bafsa ba bantši bao ba lego mahlalagading ba nyaka go kwa keletšo ya batswadi ba bona, eupša ge batswadi ba bona ba sa ba iše hlogong, bana bao ba tla ya go motho yo mongwe yoo a tlago go ba eletša, go akaretša le go bao ba se nago phihlelo.” Ge e ba o ikemišeditše go theetša bana ba gago ka šedi tabeng e nngwe le e nngwe yeo ba bolelago ka yona, o tla hwetša gore ba tla bula mejako ka moka ya poledišano gomme ba amogela tlhahlo ya gago.
LE “DIEGE GO GALEFA”
12. Tsela yeo batswadi ba arabelago ka yona e ka šitiša bjang poledišano le bana ba bona?
12 Lepheko le lengwe la poledišano le tlišwa ke ge batswadi ba tšeega maikwelong ge bana ba bona ba ba botša ditaba tše itšego. Go a kwešišega gore batswadi ba Bakriste ba nyaka go šireletša bana ba bona. ‘Mehla ye ya bofelo’ e tletše ka dikotsi—tša moya le tše dingwe. (2 Tim. 3:1-5) Lega go le bjalo, seo batswadi ba bonago se šireletša bana ba bona se ka bonagala e le kgatelelo go bana ba bona.
13. Ke ka baka la’ng batswadi ba swanetše go ba šedi gore ba se kitimele go araba bana ba bona?
13 Ke gabohlale gore batswadi ba se kitimele go araba bana ba bona. Ke therešo gore ga se ka mehla go lego bonolo go homola ge bana ba gago ba go botša taba yeo e go tenago. Eupša ke gabohlokwa gore o theetše ka kelohloko pele ga ge o araba. Kgoši Solomone yo bohlale o ngwadile gore: “Ge motho a fetola taba pele a ka ekwa, o bontšha bošilo gomme o a inyatšiša.” (Die. 18:13) Ge e ba o dula o išitše maswafo fase, o tla kwa ditaba tše dintši tšeo ngwana wa gago a tlago go go botša tšona. O swanetše go kwešiša ditaba ka botlalo pele ga ge o ka mo thuša. ‘Mantšu a bošilo’ a ka ba a bakilwe ke pelo e gakanegilego. (Jobo 6:1-3) Ka ge le le batswadi bao ba nago le lerato, dirišang ditsebe tša lena gore le kwešiše boemo gomme le diriše maleme a lena gore le ba alafe.
14. Ke ka baka la’ng bana ba swanetše go diega go bolela?
14 Bana, le lena le swanetše go ‘diega go bolela,’ le se kitimele go gana seo batswadi ba lena ba se bolelago, ka gobane Modimo o ba neile boikarabelo bja gore ba le tlwaetše. (Die. 22:6) Ba ka ba ba ile ba feta maemong a swanago le ao le lego go ona gona bjale. Godimo ga moo, ba itsholela diphošo tšeo ba di dirilego ge e be e sa le bana gomme ba ikemišeditše ka pelo ka moka go le šireletša gore le se dire diphošo tše swanago. Ka gona, lebelelang batswadi ba lena e le bathekgi ba lena, e sego manaba a lena; ba lebeleleng e le baeletši ba lena, e sego balwantšhi ba lena. (Bala Diema 1:5.) “Godiša tatago le mmago,” gomme o ba bontšhe gore o ba rata ka mokgwa woo ba go ratago ka wona. Seo se tla dira gore go be bonolo go bona go go “godiša ka tayo le temošo ya Jehofa.”—Baef. 6:2, 4.
LE “DIEGE GO GALEFA”
15. Ke eng seo se tlago go re thuša gore re se felele bao re ba ratago pelo le go ba galefela?
15 Gantši re felela batho bao re ba ratago pelo. Moapostola Paulo o ngwadile gore: “Ke ngwalela bakgethwa le bana babo rena ba ba botegago ba lego boteeng le Kriste bao ba lego Kolose ke re: . . . Lena banna, tšwelang pele le rata basadi ba lena gomme le se ke la ba galefela o šoro. Lena botate, le se ke la befediša bana ba lena e le gore ba se nyame.” (Bakol. 1:1, 2; 3:19, 21) Paulo o ile a kgothaletša Baefeso gore: “Tlošang go lena mohuta o mongwe le o mongwe wa go boloka sekgopi, bogale, pefelo, mašata le polelo e gobošago.” (Baef. 4:31) Go hlagolela go se fele pelo, boleta le boitshwaro, e lego dika tšeo di enywago ke moya wa Modimo, go tla re thuša gore re dule re išitše maswafo fase ge re gateletšegile.—Bagal. 5:22, 23.
16. Jesu o ile a phošolla bjang barutiwa ba gagwe, gona ke ka baka la’ng taba ye e tloga e makatša?
16 Ela hloko mohlala wa Jesu. Akanya ka kgateletšo e matla yeo a ilego a ba le yona selalelong sa gagwe sa mafelelo ge a na le baapostola ba gagwe. Jesu o be a tseba gore diiring tše sego kae o be a tlo hwa lehu le bohloko. Go kgethagatšwa ga leina la Tatagwe le go phološwa ga batho go be go ithekgile ka go botega ga gagwe. Eupša gona moo selalelong, go ile “gwa tsoga le ngangišano e šoro go [baapostola] mabapi le gore ke ofe yo a bego a bonala e le yo mogolo go bona ka moka.” Jesu ga se a ba hlabela mašata goba go ba galefela. Go e na le moo, o ile a boledišana le bona a išitše maswafo fase. Jesu o ile a ba gopotša gore ba ile ba swarelela le yena melekong dinakong tše thata. Gaešita le ge Sathane a be a nyaka go ba fefera bjalo ka korong, Jesu o ile a ba kgodiša gore ba be tla dula ba botega. O ile a ba a dira kgwerano le bona.—Luka 22:24-32.
17. Ke eng seo se tla thušago bana gore ba dule ba thekgile ditho?
17 Bana le bona ba swanetše go dula ba thekgile ditho. Ge ba tsena mahlalagading, ke ka yona nako yeo moo ba ka bonago eka tlhahlo ya batswadi ba bona e bontšha gore ga ba ba bote. Gaešita le ge ka dinako tše dingwe seo se ka bonagala bjalo, gopola gore go tshwenyega ga batswadi ba gago ka wena ke pontšho ya gore ba a go rata. Ge e ba o ba theetša o thekgile ditho e bile o dirišana le bona, ba tla go hlompha e bile ba tla go tšea o le motho yo a nago le boikarabelo. Boitshwaro bjo bjalo bo ka dira gore ba go nee tokologo e oketšegilego dibopegong tše dingwe tša bophelo. Ke gabohlale gore o be le boitshwaro. Seema se bohlale se re: “Setlaela se ntšha bogale bja sona ka moka, eupša yo bohlale o thekga ditho go fihla mafelelong.”—Die. 29:11.
18. Lerato le dira bjang gore go feleletše go na le poledišano e botse?
18 Ka gona lena batswadi le bana ba rategago, le se ke la fela matla ge poledišano ka lapeng e se ka tsela yeo le ratago gore e be ka yona. Šomang ka thata gore e be gona, gomme le tšwele pele le sepela therešong. (3 Joh. 4) Batho ba phethagetšego ba tla kgona go boledišana ka tsela e phethagetšego lefaseng le lefsa, go se na go se kwešišane le dikgohlano. Eupša ga bjale gona, ka moka ga rena re dira dilo tšeo re itsholelago tšona ka morago. Ka gona le se ke la dikadika go kgopelana tshwarelo. Lebalelanang ka bolokologi. Le “kopanywe gotee ka kwano leratong.” (Bakol. 2:2) Lerato le na le matla. ‘Lerato ga le fele pelo e bile le botho. Ga le rumolege. Ga le boloke pego ya bobe. Le tiišetša tšohle, le dumela tšohle, le holofela tšohle e bile le kgotlelela tšohle.’ (1 Bakor. 13:4-7) Dulang le hlagolela lerato, gomme poledišano e botse e tla ba gona, ke moka ya thabiša lapa ka moka le go tumiša Jehofa.
^ ser. 6 Leina le fetotšwe.


text:
DOMINICAN REPUBLIC
Hlogo ke Mang?
“Dirang Gore Mokgatlo wa Tšona o Šale o se na Hlogo”
Ka July 13, 1957, Molaodi Colón o ile a ngwalela mongwaledi wa mmušo lengwalo gomme a re: “Go na le polelwana e nngwe ya kgale yeo e tsebjago kudu ya gore: ‘Ge o nyaka go bolaya noga, o swanetše go e pšhatla hlogo.’ Mogato o mogolo wa gore re fediše sehlotswana sa Dihlatse tša Jehofa nageng ye ke go hwetša mokgwa wa go raka baromiwa ba tšona nageng ye. Mogato woo o tla dira gore mokgatlo wa tšona o šale o se na hlogo, goba moetapele, gomme ge di se na hlogo mošomo wa tšona o tla kgaotša.”
Ka moragonyana ga moo, Mongwaledi wa tša Tšhireletšego Arturo Espaillat o ile a laela baromiwa ba lesome bao ba bego ba šetše nageng ye gore ba tloge. Ka July 21, 1957, Roy Brandt o ile a ngwalela Trujillo lengwalo gomme a mo kgopela gore ba kopane gore a mo hlalosetše boemo bja rena. Karolo ya lengwalo leo e be e re: “Tsela yeo batho ba bangwe nageng ye ba hloilego leina la Jehofa Modimo e swana le yeo batho ba bangwe ka go se tsebe ba ilego ba dira ka yona ka baapostola ba Jesu.” Ke moka Ngwanabo rena Brandt o ile a kgothaletša Trujillo gore a bale Ditiro dikgaolo 2 go ya go 6 gomme a hlalosa gore: “Keletšo e kwagalago le e matla yeo Moahlodi Gamaliele a ilego a e nea mehleng yeo e šoma gabotse le mehleng yeno.” Ke moka Ngwanabo rena Brandt o ile a tsopola Ditiro 5:38, 39 gomme a e ngwala ka ditlhaka tše dikgolo a re: “TLOGELANG BANNA BA KA GOBANE GE E BA MOŠOMO WO BA O DIRAGO O ETŠWA GO MODIMO, KA LETŠATŠI LE LENGWE LE KA HWETŠA GORE LE LWA LE MODIMO.” Eupša kgopelo ya ngwanabo rena yo e ile ya se amogelwe. Ka August 3, 1957, baromiwa ba ile ba išwa boemafofaneng gomme ba bušetšwa gae.
‘Hlogo ke Jesu’
Go be go tla direga’ng ka bana babo rena le dikgaetšedi ba nageng ye ka ge ga bjale baromiwa ba be ba bušeditšwe magagabo bona? Na ba be ba tla šala ba se na hlogo, go etša ge Molaodi Colón a boletše e sa le pele? Le gatee! Jesu “ke hlogo ya mmele, e lego phuthego.” (Bakol. 1:18) Ka go re’alo, batho ba Jehofa kua Dominican Republic ga se ba ka ba šala ba se na hlogo. Go e na le moo, ba ile ba tšwela pele ba hlokometšwe ke Jehofa le mokgatlo wa gagwe.
Donald Nowills, yoo a ilego a abelwa go okamela mošomo lekaleng ka morago ga gore baromiwa ba rakwe nageng ye, o be a na le nywaga e 20 feela e bile a na le nywaga e mene feela a kolobeditšwe. Gaešita le ge a be a hlanketše e le molebeledi wa tikologo ka dikgwedi tše sego kae, o be a sa tsebe selo ka mošomo wa lekaleng. Ngwanabo rena Nowills o be a na le ofisi e nyenyane legaeng la gabo, e dirilwe ka mapolanka le masenke, e na le lebato la mmu. E be e le tikologong ya Gualey, e lego karolo e kotsikotsi motseng wa Ciudad Trujillo. Ka thušo ya Félix Marte, Ngwanabo rena Nowills o be a phrinthela naga ka moka dikopi tša Morokami.
Mary Glass, yoo monna wa gagwe e lego Enrique a bego a golegilwe ka nako yeo, o ile a thušana le Ngwanabo rena Nowills. O re: “Ke be ke tšhaiša mošomong ka iri ya bohlano thapama gomme ke eya ofising ya Ngwanabo rena Nowills go yo thaepa Merokami. Ka morago ga moo, Ngwanabo rena Nowills o be a phrintha dikopi. Ke moka kgaetšedi yo mongwe yo a tšwago Santiago, yo a bego a neilwe leina le le bego le tsebja ke bana babo rena feela la ‘morongwa,’ o be a tšea dikopi tša dimakasine tšeo gomme a di lokela tlasetlase ka bolekeng bja makhura ao a dirilwego ka merogo. Ka morago ga moo o be a khupetša dikgatišo tšeo ka lešela ke moka a tsenye cassava, ditapola, goba taros. Ke moka a di khupetša ka lesaka. Ka morago ga moo o be a namela senamelwa sa batho bohle a lebe ka leboa la naga a tšama a tlogela kopi e tee phuthegong e nngwe le e nngwe. Malapa a be a šiedišana go bala kopi yeo e le gore phuthego ka moka e tle e ithute yona e le gotee.”
Mary o oketša ka gore: “Re be re swanetše go dula re ntšhitše mahlo dinameng, ka gobane bahlankedi ba mmušo ba be ba dula ba emaema diterateng ba nyaka go tseba gore Merokami yeo e gatišwa kae. Eupša ga se ba ka ba tseba. Ka mehla Jehofa o be a re šireletša.”


text:
Di Golegilwe ka Baka la Tumelo ya Tšona
Mmušo wa Nagorno-Karabakh o golegile Dihlatse tša Jehofa tšeo di šetšego di le mengwageng ya go tsenela bošole ka ge di gana go dira mediro ya bošole ka baka la letswalo. Mmušo ga o nyake go hlompha tokelo ye ya tšona gomme ga o di nee kgetho ya go dira mediro e mengwe yeo e sego ya bošole. Ka gona, bafsa ba Dihlatse ba golegwa ka baka la go kgomarela ditumelo tša bona tša go gana go lwa le magagabo bona.
Maiteko a go Dira Mediro Yeo e Sego ya Bošole a a Folotša
Ka January 29, 2014, Askeran City Military Commissariat e lego lefapha la taolo ya mašole le ile la ntšha taelo ya gore Artur Avanesyan, e lego Hlatse ya Jehofa a tle go dira mediro ya bošole. Letšatšing le le latelago, Mna. Avanesyan o ile a tliša kgopelo ya gagwe lefapheng le la taolo ya mašole la Nagorno-Karabakh a kgopela go dira mediro e mengwe yeo e sego ya bošole go e na le go dira ya bošole. Gateetee ramolao wa gagwe o ile a kopana le balaodi ba mmušo wa Nagorno-Karabakh le wa Armenia gomme ba ahlaahla taba ya go dumelela Mna. Avanesyan go dira mediro yeo e sego ya bošole kua Armenia.
Ka ge a be a holofetše gore dilo di tla loka, Mna. Avanesyan o ile a hudugela Armenia gomme ka February 13, 2014 o ile a tsenya kgopelo ya go dira mediro yeo e sego ya bošole kua Republic of Armenia Masis Military Commissariat e lego lefapha la taolo ya mašole. Ge a sa letetše gore o tla tšwelela pele ga lekgotla leo le ikarabelago ka mediro e mengwe yeo e sego ya bošole la Armenia, Mr. Avanesyan o ile a laelwa go iponagatša seteišeneng sa maphodisa sa Yerevan ka July 14, 2014. Ge a fihla seteišeneng seo, maphodisa a go tšwa Nagorno-Karabakh a be a mo letetše. O ile a golegwa gomme a išwa Nagorno-Karabakh. Letšatšing le le latelago, o ile a bewa seleng ka nakwana a sa letetše go sekišwa kgorong ya tsheko ya Nagorno-Karabakh.
Nakong yeo, o ile a lemoga gore dikgweding tše nne tše fetilego, kgoro ya tsheko e ile ya ntšha lengwalo la go laela gore a golegwe le taelo ya gore a se sekišwe. Kgoro ya tsheko e ile ya kgonthišetša phetho ye gomme Mna. Avanesyan o ile a golegwa le semeetseng. Kgoro ya tsheko e ile ya gana dikgopelo tša gagwe ka moka tša go ipiletša kgahlanong le go golegwa ka nakwana pele a sekišwa.
Ka September 30, 2014, kgoro e ile ya bona Mr. Avanesyan molato gomme ya mo ahlolela dikgwedi tše 30 kgolegong. Kgoro ya Boipiletšo e ile ya thekga kahlolo ya Kgoro ya Tsheko. Ke moka Mna. Avanesyan o ile a ipiletša Kgorong Kgolo ya Tsheko ya Nagorno-Karabakh, eupša ka December 25, 2014 Kgoro ye le yona e ile ya thekga kahlolo ya pele.
Nagorno-Karabakh e sa dutše e golega masogana ao a latelago matswalo a ona ao a tlwaeditšwego ke Beibele. Ka go dira se e gana ditekanyetšo tša ditšhabatšhaba tšeo di dumelelago bao ba ganago ka baka la letswalo seriti sa go dira mediro e mengwe yeo e sego ya bošole.
Tatelano ya Ditiragalo
December 25, 2014
Kgoro Kgolo ya Tsheko ya Nagorno-Karabakh e thekga kahlolo ya pele yeo Kgoro e e neilego Artur Avanesyan.
September 30, 2014
Kgoro ya tsheko ya Martakert, Nagorno-Karabakh e bona Artur Avanesyan molato gomme o ahlolelwa dikgwedi tše 30 kgolegong.
July 14, 2014
Artur Avanesyan o golegwa kua Armenia gomme o išwa Nagorno-Karabakh le go swarwa ka nakwana pele a ka sekišwa.
December 30, 2011
Karen Harutyunyan, e lego Hlatse ya mengwaga e 18, o ahlolelwa dikgwedi tše 30 kgolegong ka baka la go gana go dira mediro ya bošole.
February 16, 2005
Areg Avanesyan, e lego Hlatse ya Jehofa, o golegwa ka baka la go gana go dira mediro ya bošole gomme o ahlolelwa dikgwedi tše 48 kgolegong.
June 12-13, 2001
Dihlatse tše tharo tšeo di ganago ka baka la letswalo di golegwa dikgwedi tše tshela go iša go ngwaga ka ge di sa dumele go tsenela ditlwaetšo tša bošole.


text:
8
Jesu o fodiša monna yo mongwe
(Mar. 1:40-45; Luk. 5:12-16)
1Ge Jesu a theoga thabeng, lešaba le legolo le ile la mo latela. 2Gwa nama gwa tla monna yo mongwe go yena a swerwe ke bolwetši bja letlalo bja go mo tšhilafatša, a khunama pele ga gagwe a re: “Morena, etse ge o rata o ka mphodiša ka hlweka!”
3Jesu a otlolla letsogo a mo kgwatha a re: “Ke a rata; hlweka!” Gateetee monna yola a fola. 4#Lef. 14:1-32Ke moka Jesu a re go yena: “O se ke wa botša motho, eupša o ye go moprista a go bone, gomme o dire sehlabelo se se laetšwego ke Moshe, e be bohlatse go batho bja gore o hlwekile.”
Jesu o fodiša mohlanka wa molaodi wa Moroma
(Luk. 7:1-10)
5Ge Jesu a tsena motseng wa Kapernaume, a gahlanetšwa ke molaodi wa bahlabani ba lekgolo gomme yena a mo kgopela gore a mo thuše a re: 6“Morena, mohlanka wa ka o a babja, o robetše kua gae; o rephile ditho, le gona o lwala kudu.”
7Jesu a re: “Ke tla ya ka mo fodiša.”
8Molaodi a mo fetola a re: “Morena, ga se ka swanela gore o tsene ka lapeng la ka. Eno bolela lentšu le tee, gomme mohlanka wa ka o tla fola. 9Le nna ke le motho yo a bušwago, ke na le bahlabani ba ke ba bušago. Ge ke re go mohlabani: ‘Eya kua!’ o a ya; ge ke re go yo mongwe: ‘Etla mo!’ o a tla, le ge ke re go yo mongwe mohlanka wa ka: ‘Dira se!’ o a se dira.”
10Ge Jesu a ekwa mantšu ao a kgotsa, gomme a botša batho ba ba bego ba mo latela a re: “Ruri, ke a le botša, ga se ka ka ka hwetša motho yo a nago le tumelo ye kaaka mo go Baisraele. 11#Luk. 13:29Ke le botša gore ba bantši ba tla tšwa bohlabela le bodikela, ba tla ba ja le Abrahama le Isaka le Jakobo legodimong. 12#Mat. 22:13; 25:30; Luk. 13:28Eupša bao ba bego ba loketše go tsena legodimong ba tla ntšhetšwa ka ntle leswiswing le legolo, moo ba tlago lla ba lomanya meno.” 13Ka morago Jesu a re go molaodi yola: “Boela gae; se o se dumetšego se tla direga.”
Gomme mohlanka wa molaodi yola a fola ka yona nako yeo.
Jesu o fodiša mmatswale wa Petrose le batho ba bantši
(Mar. 1:29-34; Luk. 4:38-41)
14Jesu a ya lapeng la Petrose, gomme a hwetša mmatswale wa Petrose a robetše a swerwe ke letadi. 15Jesu a mo kgwatha letsogo, mme a fola letadi, a tsoga, a fa Jesu dijo.
16Ge leswiswi le swara, gwa tlišwa batho ba bantši go yena ba ba tsenwego ke bademone. Jesu a leleka meoya yeo ka go bolela lentšu fela, a fodiša le bohle ba ba babjago, 17#Jes. 53:4gore go phethege se se boletšwego ke moprofeta Jesaya mola a re: “Yena o tšere malwetši a rena, a ithweša le mefokolo ya rena.”
Ba ba bego ba nyaka go ba balatedi ba Jesu
(Luk. 9:57-62)
18Ge Jesu a bona lešaba le mmokanetše, a laela barutiwa ba gagwe gore ba tshelele ka mošola wa letsha. 19Ramangwalo yo mongwe a tla go yena a re: “Moruti, nna ke tla go latela gohle mo o yago gona.”
20Jesu a re go yena: “Diphukubje di na le ditšaba, le dinonyana di na le dihlaga; Morwamotho yena ga a na mo a fihlago hlogo gona.”
21Yo mongwe yo le yena e bego e le morutiwa wa gagwe a re: “Morena, ntumelele ke yo boloka tate pele.”
22Jesu a mo fetola a re: “Ntatele, o lese bahu ba boloke bahu ba bobona.”
Jesu o homotša ledimo ka letsheng
(Mar. 4:35-41; Luk. 8:22-25)
23Jesu a tsena ka leselawatleng gomme barutiwa ba gagwe ba mo latela. 24Ka bjako gwa tsoga ledimo le legolo letsheng, gomme leselawatle la khupetšwa ke maphoto. Jesu yena o be a robetše. 25Barutiwa ba ya go yena, ba mo tsoša ba re: “Morena, re phološe, re a hwa!”
26Jesu a ba botšiša a re: “Le reng le tšhogile, lena ba tumelo ye nnyane?” Ke moka a tsoga, a kgalema phefo le maphoto, gwa napa gwa homola, gwa re tuu.
27Batho ba kgotsa ba re: “Ke motho mang yo ge phefo le maphoto di mo theeletša?”
Jesu o leleka bademone banneng ba babedi
(Mar. 5:1-20; Luk. 8:26-39)
28Ge Jesu a fihla nageng ya Gadara ka mošola wa letsha, banna ba babedi ba ba bego ba etšwa mabitleng ba gahlana le yena. Ba be ba tsenwe ke bademone, gomme ba le kotsi mo go bego go se motho yo a bego a ka beta pelo a feta ka tsela yeo. 29Gateetee ba goa ba re: “O na le taba mang le rena, wena Morwa wa Modimo? A o tlilo re tlaiša pele ga nako?”
30Mola kgojana go be go na le mohlape wo mogolo wa dikolobe o fula. 31Bademone bao ba kgopela Jesu ba re: “Ge eba o tlilo re leleka bathong ba, gona re romele mohlapeng wola wa dikolobe.”
32Jesu a ba fetola a re: “Sepelang!” Ka gona bademone bao ba tloga ba yo tsena dikolobe tšela. Mohlape woo ka moka wa thetheoga leribeng le legolo, wa wela ka letsheng, wa betwa ke meetse.
33Banna ba ba bego ba dišitše dikolobe tšela ba tšhaba, ba tsena motseng, ba botša batho taba tšeo ka moka le se se hlagetšego banna bale ba bademone. 34Ka gona batho bohle ba tšwa motseng go yo bona Jesu, gomme ge ba mo hweditše ba mo kgopela gore a tloge nageng ya bona.


text:
Tswalano ya Gago le Jehofa ke ya Kgonthe Gakaaka’ng?
“Batamelang Modimo gomme o tla le batamela.”—JAKOBO 4:8.
1. Ke ka baka la’ng re swanetše go dira gore tswalano ya rena le Jehofa e dule e le matla?
GE E ba o le Hlatse ya Jehofa e kolobeditšwego, o na le selo sa bohlokwa kudu. O na le tswalano le Jehofa. Eupša lefase la Sathane le hlasela tswalano yeo e bile e ka fokodišwa ke go se phethagale ga rena. Ke ka baka leo ka moka ga rena re swanetšego go dira sohle seo re ka se kgonago gore tswalano ya rena le Jehofa e dule e le matla.
2. (a) Tswalano ke’ng? (Bona mongwalo wa ka tlase.) (b) Re ka matlafatša bjang tswalano ya rena le Jehofa?
2 Na Jehofa ke wa kgonthe go wena? Na o mo tšea e le Mogwera wa gago? Na o ka rata gore tswalano ya gago le yena e be matla le go feta? Lengwalo la Jakobo 4:8 le go botša seo o swanetšego go se dira. Le re: ‘Batamela Modimo gomme o tla go batamela.’ Tswalano ya gago le Jehofa e akaretša wena le yena. * (Bona mongwalo wa ka tlase.) Ge o ka gata megato ya gore o batamele kgauswi le Jehofa, le yena o tla gata megato ya gore a go batamele. Ge o dira se ka mehla, ke moo e tlago go ba wa kgonthe go wena, gomme tswalano ya lena e tla ba ya kgonthe kudu moo o tlago go ikwa ka tsela yeo Jesu a ilego a ikwa ka yona ge a be a re: “Yo a nthomilego ke wa kgonthe” e bile “ke a mo tseba.” (Johane 7:28, 29) Eupša tše dingwe tša dilo tšeo o ka di dirago gore o batamele kgauswi le Jehofa ke dife?
3. Re ka boledišana le Jehofa bjang?
3 Ge e ba o nyaka go batamela kgauswi le Jehofa, go bohlokwa kudu gore wena le yena le boledišane ka mehla. Eupša se se ka kgonega bjang? Anke o nagane kamoo wena le mogwera wa gago yo a dulago kgole le ka boledišanago ka gona. Le ka ngwalelana gantši e bile la boledišana founong. O bolela le Jehofa ge ka mehla o mo rapela. (Bala Psalme 142:2.) Eupša o ka dumelela Jehofa bjang gore a bolele le wena? O ka dira seo ka go bala lentšu la gagwe e lego Beibele ka mehla le go naganišiša ka lona. (Bala Jesaya 30:20, 21.) Anke re boneng kamoo poledišano ye ya magareng ga gago le Jehofa e ka matlafatšago tswalano ya gago le yena gomme ya dira gore e be Mogwera wa gago wa kgonthe.
DUMELELA JEHOFA GO BOLELA LE WENA GE O ITHUTA BEIBELE
4, 5. Jehofa o bolela le wena bjang ge o ithuta Beibele? Nea mohlala.
4 Re a tseba gore Beibele ke molaetša wa Modimo wo o ngwaletšwego batho ka moka. Eupša na Beibele e ka go thuša go batamela kgauswi le Jehofa? Ee! Ge o bala Beibele ka mehla le go ithuta yona, ela hloko kamoo o ikwago ka gona ka seo o se balago. Le gona nagana kamoo o ka dirišago seo o ithutago sona. Ge o dira bjalo, o dumelela Jehofa a bolela le wena. E ba Mogwera wa gago wa kgauswi yo a go thušago, e bile o batamela kgauswi le yena.—Baheberu 4:12; Jakobo 1:23-25.
5 Ka mohlala, o ikwa bjang ge o bala mantšu a Jesu ao a rego: “Tlogelang go ipolokela matlotlo lefaseng”? Ge e ba o dira sohle se o ka se kgonago go etiša Jehofa pele bophelong bja gago, le wena o tla kwa gore o a mo thabiša. Eupša o ka bala mantšu ao a Jesu gomme wa lemoga gore o swanetše go nolofatša bophelo bja gago e le gore o swarege kutšwanyana go hlankeleng Modimo. Ge e ba go le bjalo, gona Jehofa o go thuša gore o kwešiše seo wena o ka se dirago gore o batamele kgauswi kudu le yena.—Mateo 6:19, 20.
6, 7. (a) Ge re ithuta Beibele, go direga’ng ka tsela yeo re ratago Jehofa le yeo a re ratago ka yona? (b) Morero wa rena o mogolo e swanetše go ba ofe ge re ithuta Beibele?
6 Ke therešo gore ge re ithuta Beibele, re ithuta ka diphetogo tšeo re ka di dirago gore re hlankele Jehofa gakaone. Eupša re ithuta le ka dilo tše di kgahlišago tšeo a di dirago le ka semelo sa gagwe se sebotse, e lego dilo tšeo di dirago gore re mo rate kudu. Le gona ge re tšwela pele re mo rata, le yena o tla re rata kudu, gomme tswalano ya rena le yena ya ba matla le go feta.—Bala 1 Bakorinthe 8:3.
7 Ge e ba re nyaka go batamela kgauswi le Jehofa, go bohlokwa gore re ithute Beibele ka maikemišetšo a mabotse. Jesu o itše: “Se se bolela bophelo bjo bo sa felego, gore ba tsebe wena Modimo a nnoši wa therešo le yo o mo romilego, Jesu Kriste.” (Johane 17:3) Ge re bala Beibele re ka ithuta dilo tše dintši tše difsa le tše di kgahlišago, eupša morero wa rena o mogolo e swanetše go ba go tseba Jehofa gakaone.—Bala Ekisodo 33:13; Psalme 25:4.
8. (a) Ba bangwe ba ka nagana’ng ka tsela yeo Jehofa a ilego a swara Kgoši Asaria? (b) Ge e ba o tseba Jehofa, o tla ikwa bjang ka seo a se dirago?
8 Ge re tseba Jehofa e le Mogwera wa kgauswi, re ka se tshwenyege ge ka dinako tše dingwe Beibele e sa re hlalosetše lebaka leo a ilego a dira dilo ka tsela e itšego. Ka mohlala, ge Asaria e be e le kgoši ya Juda, setšhaba se be se rapela medimo ya maaka. Asaria ga se a ka a se tlatša. O ile a tšwela pele “a dira tše di lokilego mahlong a Jehofa.” (2 Dikgoši 15:1-5) Eupša Jehofa o ile a otla Asaria ka lephera. Ka baka la’ng? Pego ye ya Beibele ga e re botše. Ka gona o ikwa bjang ka seo Jehofa a ilego a se dira Asaria? Na se a go tshwenya gomme sa dira gore o nagane gore Jehofa ga se a bontšha toka, gore o otlile Asaria ka ntle le lebaka? Aowa. Ge e ba o tseba Jehofa gabotse, o a tseba gore ka mehla tayo ya gagwe e nepagetše. Ka mehla o re phošolla “go fihla tekanyong e swanetšego.” (Jeremia 30:11) Ka gona, le ge o ka se tsebe gore ke ka baka la eng Jehofa a ile a otla Asaria, o ka kgodišega gore Jehofa o dirile se se nepagetšego.
9. Ke ditaba dife tšeo di re thušago go kwešiša lebaka leo Jehofa a ilego a otla Asaria ka lephera?
9 Beibele e re botša ditaba tše dingwe ka bophelo bja Kgoši Asaria, yoo gape a bego a tsebja e le Kgoši Usia. (2 Dikgoši 15:7, 32) Pego yeo e lego go 2 Dikoronika 26:3-5, 16-21 e re o ile a dira “tše di lokilego mahlong a Jehofa.” Eupša e bolela le gore ka morago “pelo ya gagwe e ile ya ikgogomoša go fihlela a bile a ipakela bošula.” Kgoši ye e ile ya leka go dira selo seo e bego e le baperisita feela ba bego ba dumeletšwe go se dira. Baperisita ba 81 ba ile ba mo kgala gomme ba leka go mo thibela. O ile a arabela bjang? O be a šetše a ikgogomoša kudu moo a ilego a ba befelela! Ditaba tše di re thuša go kwešiša gore ke ka baka la eng Jehofa a ile a otla kgoši yeo ka lephera.
Ge o dutše o tseba Jehofa ka mo go oketšegilego, ke mo o tlago go bota gore ka mehla o dira se se nepagetšego
10. Ke ka baka la’ng go sa hlokagale gore re tsebe lebaka la selo se sengwe le se sengwe seo Jehofa a se dirago? Ke’ng se se ka dirago gore re bote gore Jehofa ka mehla o dira se se nepagetšego?
10 Re ithuta thuto efe ya bohlokwa? Pegong ye ya Kgoši Asaria, re na le ditaba ka botlalo tše di re thušago go kwešiša gore ke ka baka la eng Jehofa a ile a mo otla. Eupša o tla dira’ng maemong ao go ona Beibele e sa bolelego ditaba ka botlalo? Na o tla ipotšiša ge e ba ruri Jehofa a dirile se se nepagetšego? Goba na o tla nagana gore Beibele e na le boitsebišo bjo bo lekanego bjo bo ka go thušago go dumela gore Modimo ka mehla o dira se se nepagetšego? (Doiteronomio 32:4) Ge o dutše o tseba Jehofa ka mo go oketšegilego, ke mo o tlago go mo rata le go mmota kudu. Ka go re’alo o ka se nyake go tseba lebaka la selo se sengwe le se sengwe seo a se dirago. Ge o dutše o ithuta Beibele, Jehofa e tla ba wa kgonthe kudu go wena e bile o tla batamela kgauswiuswi le yena.—Psalme 77:12, 13.
O BOLELA LE JEHOFA GE O RAPELA
11-13. O tseba bjang gore Jehofa o kwa dithapelo? (Bona seswantšho seo se lego mathomong a sehlogo.)
11 Ge re rapela, re batamela kgauswi le Jehofa. Re a mo tumiša, ra mo leboga le go mo kgopela thušo. (Psalme 32:8) Eupša ge e ba o nyaka go ba le tswalano ya kgauswi le Jehofa, o swanetše go kgodišega gore o kwa dithapelo.
12 Batho ba bangwe ba re Modimo ga a kwe dithapelo e bile ba re go rapela e fo ba selo se se dirago gore o ikwe bokaone. Ba dumela gore thapelo e go thuša feela gore o naganišiše ka mathata a gago le go ikhweletša dikarabo. Ke therešo gore thapelo e ka go thuša ka ditsela tše. Eupša ge o bolela le Jehofa thapelong, o tloga a go theetša. O ka kgodišega bjang ka se?
O ka kgodišega gore Jehofa o kwa dithapelo tša gago
13 Nagana ka se: Pele ga ge Jesu a ka tla mo lefaseng, o ile a bona gore Jehofa o araba dithapelo tša bahlanka ba Gagwe. Ge a be a le mo lefaseng, o ile a rapela Tatagwe wa legodimong gomme a mmotša dikgopolo le maikwelo a gagwe. Nakong e nngwe, o ile a ba a rapela bošego ka moka. (Luka 6:12; 22:40-46) Na Jesu o be a ka dira seo ge nkabe a be a nagana gore Jehofa ga se a theetša? Le gona Jesu o ile a ruta balatedi ba gagwe tsela ya go rapela Jehofa. Na o be a ka dira seo ge nkabe a be a nagana gore Jehofa ga a theetše dithapelo? Go molaleng gore Jesu o be a tseba gore Jehofa o tloga a ekwa dithapelo. O ile a ba a re: “Tate, ke a go leboga ka ge o nkwele. Ke therešo gore ke be ke tseba gore o nkwa ka mehla.” Le rena re ka kgodišega gore Jehofa o kwa dithapelo tša rena.—Johane 11:41, 42; Psalme 65:2.
14, 15. (a) Re holega bjang ge re kgopela dilo tše itšego ka go lebanya dithapelong tša rena? (b) Dithapelo tša Kathy di mo thušitše bjang gore a batamele kgauswi le Jehofa?
14 Ga se ka mehla dikarabo tša dithapelo tša gago di ka bago molaleng. Eupša ge o kgopela dilo tše itšego ka go lebanya dithapelong tša gago, o tla kgona go bona gabotse dikarabo tša Jehofa, le gona e tla ba wa kgonthe kudu go wena. Ge e ba o botša Jehofa dilo ka moka tšeo di go tshwenyago, o tla batamela kgauswi le wena.
15 Ka mohlala, gantši Kathy o be a eya tšhemong eupša a sa e thabele. * (Bona mongwalo wa ka tlase.) O itše: “Ke be ke sa rate tšhemo. Ke re, ke be ke tloga ke sa e rate.” Ka morago ga gore a role modiro, mogolo yo mongwe o ile a mo kgothaletša gore e be mmulamadibogo wa ka mehla. Kathy o itše: “O ile a ba a nnea fomo. Ka tšea bobulamadibogo, eupša gape ka thoma go rapela Jehofa letšatši le letšatši gore a nthuše go rata tšhemo.” Na Jehofa o ile a araba dithapelo tša gagwe? Ka morago ga go bula madibogo ka nywaga e meraro, ga bjale o re: “Go fetša nako e ntši ke le bodireding le go ithuta go dikgaetšedi tše dingwe go nthušitše gore ganyenyane-ganyenyane ke kaonefatše bokgoni bja ka bja go nea bohlatse. Lehono ga ke fo thabela tšhemo—eupša ke a e rata. Go oketša moo, tswalano ya ka le Jehofa e matlafetše kudu go feta pele.” Ruri dithapelo tša Kathy di mo thušitše go batamela kgauswi le Jehofa.
KGATHA TEMA YA GAGO
16, 17. (a) Re swanetše go dira’ng gore re dule re matlafatša tswalano ya rena le Jehofa? (b) Re tlo ahlaahla’ng sehlogong se se latelago?
16 Re ka tšwela pele go batamela kgauswi kudu le Jehofa ka mo go sa felego. Ka gona a re tšweleng pele re mo theetša ka go ithuta Beibele ka mehla, e bile re dule re bolela le yena ka thapelo. Ge e ba re dira se, tswalano ya rena le Jehofa e tla ba matla le go feta, gomme o tla re thuša go kgotlelela diteko.
Re ka tšwela pele go batamela kgauswi kudu le Jehofa ka mo go sa felego
17 Eupša ka dinako tše dingwe re welwa ke mathata gaešita le ge re rapela Jehofa ka mehla. Dinakong tše bjalo, re ka thoma go se sa bota Jehofa. Re ka nagana gore Jehofa ga a kwe dithapelo tša rena gomme ra ipotšiša ge e ba re tloga re le bagwera ba gagwe. O ka dira’ng ge o thoma go ikwa ka tsela ye? Sehlogo se se latelago se tlo go thuša.